Ar plac'h kentañ bet dilennet e Bro-C'hall | Becedia\nDouarnenez, 1921 : kentañ kêr gomunour Bro-C’hall\nAr plac'h kentañ bet dilennet e Bro-C'hall\nAozer : Jean-Michel Le Boulanger / Du 2016\nAet oa ar maout gant ar Flañcheg har ar gomunisted da geñver dilennadegoù-kêr miz Mae 1925. E-touez an dud dilennet emañ Charles Tillon, a vo diwezhatoc'h e penn an FTPed ha ministr ar jeneral de Gaulle ha Joséphine Pencalet, intañvez ur martolod. Ya, ur vaouez ! Ugent vloaz a-raok n'o defe bet ar merc'hed ar gwir da votiñ ha kement-se a-enep krenn d'al lezenn, setu ur vicherourez o labourat er friturioù, anvet da guzulierez-kêr, ha bet dilennet gant paotred hepken.\nDek e oant e Bro-C'hall, anvet war listennadoù ar strollad komunour. Diwiriekaet int bet kerkent. Joséphine Pencalet, hi, a stourmo hag a gemero perzh c'hwec'h gwech e bodadegoù ar c'huzul-kêr. C'hwec'h bodadeg ha mouezhiadeg degadoù a zivizoù...\nSetu e teu Douarnenez, ur gêr uvel a vicherourien, da gemer ur plas a bouez en emsav bras kroget adalek an XIXvet kantved evit reiñ plas d'ar merc'hed e buhez demokratel ar vroad.\nAUTEUR : Jean-Michel Le Boulanger\nJean-Michel Le Boulanger a zo Doktor war al lizhiri ha mestr-prezegenner war ar geografiezh e Skol-veur Breizh-Su en Oriant. Prezidant gouelioù ar mor e Douarnenez eo bet etre 2000 ha 2010 ha dilennet eo bet e Meurzh 2010 er c’huzul rannvro evel bez-prezidant e karg eus ar sevenadur. Perzh en deus kemeret en embannadurioù niverus, oberennoù a-stroll, kendivizoù, pennadoù kelaouennoù war an istor, ar geografiezh pe ar bolitikerezh sevenadurel.


E Sant-Ervlan e vo tri strollad war ar renk : an Aotrou Maer e plas Bertrand Affilé (PS), Matthieu Annereau (LREM) ha Jean-François Tallio eus strollad Ar Re C'hlas. Meur a strollad a zo e skipailh Jean-François Tallio :\nTamm-ha-tamm o deus skoulmet emglevioù gant listenn Jean-François Tallio : Sant-Ervlan Boutin / Saint-Herblain en commun.\nCéline Bruneau a gont un tammig hiroc'h deomp.\nSouten ar skolioù divyezhek ha Diwan (forfedoù roet gant ar gumun evit an holl skolidi deus Sant-Ervlan o vezañ skoliataet e Naoned Meurgêr + Kinnig d'ar skoazellerien pe skoazellerezed nann-vrezhoneger·ez ur stummadur war ar brezhoneg ... )\nReiñ un taol sikour ouzhpenn da greizenn Yezhoù ha Sevenadur sed aze ar pezh 'vez kinniget gant ar strollad. Céline Bruneau a zispleg deomp hiroc'h.\n10 vloaz e oa bet sinet karta Ya d'ar Brezhoneg gant ti-kêr St-Ervlan... Un digarez da welet gant Solenn Pedron hag a zo bet e-touez an dilennidi er c'huzul-kêr an araokadennoù graet ganto da-geñver ar brezhoneg.\nDibaoe miz Kerzu emañ ar strollad o taremprediñ gant annezidi Sant-Ervlan gant un alterbus pe c'hoazh un altervan, gant peseurt pal ?


Ar c’henta Miz Mari/Ar Verc’hez var c’hed da c’henel Jesus - Wikimammenn\nAr c’henta Miz Mari/Ar Verc’hez var c’hed da c’henel Jesus\nF. Hallégouët, 1868 (p. 68-75)\n◄ Sant Joseph nec’hed Ar Verc’hez var c’hed da c’henel Jesus Jesus ganed ►\nAN NAVET DERVEZ\nAr Verc’hez var c’hed da c’henel Jesus\nPa oa deuet ar mare ma oa falvezed, a bep eternitez, gant Mab Doue dont er bed-ma o c’henel gant ur c’horf evel d-om-ni, Mari a zonjas mui-ouz-vui da gaout pep tra prest ha deread a-benn ma lacaze er bed o Mab ac e Doue. Evit ma vize prest ar pez a zeree ouz ar c’horf, e doa bet sclerijen a-berz Doue, da c’houzout ne oa ket bolontez e Mab genel e creiz an digorou. Er baourentez eo en d-oa bolontez da c’henel o veza ma teue er bed da zeski d’an dud beza humbl, ha paour a galon. Evelse e c’houlennas ouz Josef rei ur pez bennac laboured ganta (calvez oa) e troc evit ur pezic mezer gloan bennac mad da c’holo ar Mabic Jesus. Mes al lienach a oa lien lin guenn-cann, ac eus an ini finna, tailled ac gried gant ar Verc’hez e-unan. Abaoe ez euz bet saved, divezatoc’h, en enor d’al lien sacr-se, un Iliz caer, ac great ur gouel be bardon, ervez sant Jermen. Evit beza e stad da zigemeret Jesus, var ar pez a zere ouz an ene ebken, ar Verc’hez a rea en e c’halon pedennou c’hoas startoc’h, dre ma tostee an eur, gant ar vall e d-oa, en e spered, da velet er bed, da starda var e c’halon, da adori e Doue deut da veza e Mab. An Iliz a ra ur gouel, an 18 a viz Kerzu, en enor d’ar Verc’hez var c’hed da c’henel e Mab.\nErr da gommunia\nSonjit pegement a vall en doa Jesus da zont var an douar, evit labourat da brena d’eom-ni ar Baradoz. Ha ni cousgoude, pegen nebeud a vall a ziscuezomp da lacaat enori Doue ac e garet ! Jesus, evelato, a choumas nao miz evel an dud all, abars dont en o zouez, evel pa vize da zeski deomp en em denna en difoul, evit beza ganeomp on-unan ac entent ouz afer ar zilvidigez, o lacaat or spered da zonjal, evit gouzout penaoz eo en em zavetei, ac o pidi a-galon vad. Ar braz eus ar bloaz a roer d’ar bed, d’ar c’horf : ha ne ve ket dleed miret bep bloaz tri dervezic evit beza o sonjal e Doue ac en ene evel er Retred ? Eb ar retred ne c’haller ket disgrizienna ar voall-zantimanchou ac ar pec’hejou. Guelit, ac e santoc’h pegen dous eo beza o comz ouz Doue ebken, ac o silaou Doue da gomz ouzomp.\nAr Verc’hez a verve e c’halon enni, ac a huanade, gant ar vall da velet ha da adori ar Mabic Jesus, ac gant ar joa e doa o rei deomp an tenzor-se eus an Ee, evit savetei ac’hanomp. Ha c’hui, peleac’h ema an err-se, ar vall-se ennoc’h da velet Jesus, da zantout aneza o c’henel en ho calon ac e calon an dud ? Ar vall-se am befe, o va Zalver, mar carfen ac’hanoc’h avoalc’h, mar lacafen ennoc’h vajoa !... Sulvui a c hrassou am befe ive diganeoc’h er gommunion....\nAr Verc’hez en em lacaas e stad da zigemeret Jesus e Map, dre actou a feiz cre, a esperans ferm, a garantez ardan, ac an oll actou caera evit beza e gras Doue. Caera scuer evit tostaat ouz ar gommunion ! Penaoz on euz great bete vrema ? Ur gommunion vad avoalc’h a rafe ur Zant eus a un den. Perac goude communia aliez e vellaer ken nebeud ? Allaz ! nen em lacaer ket e stad vad avoalc’h da zacramanti, ac e tostaer evel gant ienien.\nKemeret scuer var ar Verc’hez. Lavaret da Jesus e carfec’h caout santimanchou evel ouz re ar Verc’hez, evit tostaat gant joa ac carantez ouz Jesus er zacramant.\nUr verc’h iaouanc\nUr verc’h iaouanc pinvidig, a oa deuet n’e doa ken joa nemet o sacramanti, ac e ieas da veva e couent, evit gallout communia aliez. Ar joa a zante en e c’halon ouz Jesus-Christ cuzed er zacramant, a oe aned da velet, dreist-oll var e maro. Pa oe deuet ar mare da gass e Doue dezi, en e c’hlenved, e lavaras d’ar vam-leanez : — Va mam, emezi, pell pell a oa e huanaden gant ar vall da velet an deiz-ma, an deiz ma vezin lakeed unan gant pried va ene. Setu en var nez dont d’am c’haout, an Doue oll-drugarez, evit beza va bevans ed an ent etro ama ac ar Baradoz. A ! va mam, pedit Doue oll-galloudeg, lavarit da va c’hoarezet pedi aneza a vir galon, ma tigasso an elez mad d’am lacaat en doare m’eo dleed beza, evit ur gouel ker caer, o c’hoeza sonjou santel em spered ; ha ma vezint en dro d’in keit ha ma vezo Jesus-Christ ganeen, d’en enori evel ma reont en Ee. Va muia-cared a zo var nez dont davezon. Setu an eur da ziscuez joa ac carantez, pa deu Jesus-Christ ennon, evit beza d’in bevans an ent, ac’halen d’an Ee. Va mam, pedit eta rouanez an Ee da zont da ober compaïgnunez deza. Setu me o vont d’en digemeret e va c’halon an dro ziveza er zacramant a garantez. — Goude-ze e pedas ar vam leanez da lacaat ingala ur guiscad bokedou ha pep seurt bleunviou var an ent ma tlie Jesus-Christ mont dreiza, ac ive var leur e c’hampr. Ar vestrez-leanez a reas e lavar ; ac e oe ingaled bleunv, bokedou roz, bokedou jesini, bokedou jenofl, pep seurt bleunviou, c’houez vad ganto un drugar, evel pa vise un ezennic eus ar Baradoz o c’hoeza er gampr. Ha pa deuas ar zacramant, al leanezed en em lacaas var diou rencad, peb a c’houlaouen ganto, e pep tu d’ar guele ; ac ar verc’h iaouanc benniged, pa velas Jesus o tostaat, a venne lammet a ziarbenn d’en digemeret, gant an erder eus e joa. Ac’hano bete ma tremenas, ne eane o starda var e muzellou imach sacr an Ini a oa diskenned en e c’halon.\nAdtapet diwar « https://br.wikisource.org/w/index.php?title=Ar_c’henta_Miz_Mari/Ar_Verc’hez_var_c’hed_da_c’henel_Jesus&oldid=44614 »\nKemmoù diwezhañ degaset d'ar bajenn-mañ d'an 16 Her 2012, da 15:34.


Pajenn:Le Gonidec - Bibl Santel pe Levr ar Skritur Sakr, eil levr.djvu/309 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/309\n47. Ar ré a oa ébarz en em glôzaz, hag a stan̄kaz ann ôriou gan̄t mein : ha Judas a gasaz étrézég enn-hô geriou a béoc’h,\n48. O lavarout : Aôtréit ma dréménimp dré hô prô, évit mon̄d enn hon brô : dén na rai gaou ouz-hoc’h : héb arzaôi é tréménimp. Hôgen na fellaz két d’ézhô digéri.\n49. Ha Judas a lékéaz da embanna dré ar c’hamp, pénaoz pép-hini a stourmché out kéar eûz al léac’h é pehini édo.\n50. Ann dûd kalounéka en em stagaz oud ar muriou : stourmi a réaz out kéar a-zoug ann deiz hag a-zoug ann nôz, hag é kouézaz ar géar étré hé zaouarn.\n51. Lakaad a réjon̄t da vervel dindân ar c’hlézé ann holl baotred ; hag hén̄ a zisman̄traz kéar bétég ann diazez, hag a gasaz ann dibourc’hou gan̄t-han̄, hag a dreûzaz ar géar holl war ar ré varô.\n52. Goudé-zé é treûzchon̄t ar Jourdan enn eur gompézen vrâz a oa râg-énep da Vetsan.\n53. Ha Judas a strollé ar ré a choumé war-lerc’h, hag a galounékéé ar bobl a-héd ann hen̄t, kén na oen̄t deûet é brô Juda.\n54. Hag hî a biñaz war vénez Sion gan̄d dudi ha lévénez, hag a gennigas sakrifisou, ô véza ma oan̄t distrôet é péoc’h, hép na oa bét lazet hini anézhô.\n55. En̄dra ma édo Judas ha Jonatas é brô Galaad, ha Simon hé vreûr é Galiléa dirâk Ptolémaid,\n56. Jozef mâb Zac’harias, hag Azarias prin̄s ann armé a glevaz mének eûz ann ôberiou kaer, hag eûz ar stourmou-zé.\n57. Hag hî a lavaraz : Gréomb ivé eunn hanô d’é-omp, ha déomp da stourmi oud ar brôadou a zô enn-drô d’é-omp.\n58. Hag hî a c’hourc’hémennaz d’ann armé, hag é kerzchon̄t a-énep Jamnia.\n59. Gorgias a iéaz er-méaz eûz a géar gan̄d hé dûd, hag a iéaz d’hô diarbenna évit stourmi out-hô.\n60. Hôgen Jozef hag Azarias a oé lékéat da dec’hi bétég harzou ar Judéa : war-drô daou vil dén eûz a armé Israel a oé lazet enn deiz-zé, ha brâz é oé disman̄tr ar bobl :\n61. O véza n’hô doa két sélaouet Judas hag hé vreûdeûr, ô venna ma tiskouézchen̄t hô c’haloun.\n62. Hôgen ar ré-zé né oan̄t két eûz a wenn ann dûd dré béré eo bét savétéet Israel.\n63. Tûd Judas a oé énoret braz é Israel holl, hag ivé é-touez ann holl vrôadou péré a glevaz méneg anézhô.\n64. Hag ann holl a zeûé d’hô diambrouga gan̄t garmou a lévénez.\n65. Ha Judas a iéaz goudé gan̄d hé vreûdeûr, hag a stourmaz out mipien Ésau, er vrô a zô war-zû ar c’hrésteiz ; hag é kéméraz Chébron hag ar c’heriou hé merc’hed : hag hen̄ a zevaz ar muriou hag ann touriou a oa war hé zrô.\n66. Neûzé é savaz hé gamp évit mon̄d da vrô ann diavésidi ; hag é kerzaz dré Zamaria.\n67. Enn amzer-zé é oé lazet béleien er brézel, ô fellout d’ézhô diskouéza hô c’haloun, hag ô von̄d hép kuzul d’ann emgann.\n68. Ha Judas a zistrôaz, évit mon̄d étrézég Azot é brô ann diavésidi : hag hén̄ a ziskaraz hô aoteriou, hag a zevaz skeûdennou hô douéed : kéméroud a réaz dibourc’hou hô c’heriou, hag é tistrôaz da vrô Juda.\nMarô Antiokus. Éléasar a rô hé vuez évit savétei hé bobl.\n1. Antiokus a gerzé a-dreûz d’ar brovin̄sou huel, hag a glevaz pénaoz Élimaid a oa unan eûz ar c’heriou ar ré vrudéta eûz ar Bersia, ha pénaoz é oa enn-hi kalz a arc’han̄t hag a aour,\n2. Hag eunn templ pinvidik-brâz, é péhini édo ar gwéliou aour, hag ann harnézou, hag ann tirennou, en doa lézet énô Aleksandr roué Masédo\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/309&oldid=163851 »\nKemmoù diwezhañ degaset d'ar bajenn-mañ d'an 27 Eos 2020, da 16:45.


LENNEGEZH : AN ESTREN gant Albert Camus troet e brezhoneg\nCharreet e oa bet ur mouchig-avel tev ha gor gant ar mor. Doare a oa bet d’an oabl digeriñ war e hed da lezel tan d’ober. Stegn-holl e oan deuet da vezañ ha me ha krizañ ma dorn war ar revolver. C’hwitet he doa ar bluenn, touchet em boa korf lintret ar fust hag aze e oa deraouet pep tra, en trouz-se, krenn ha bouzarus war un dro. Un hej am boa graet d’ar c’hwezenn ha d’an heol. Komprenet ganin em boa kaset plaen an deiz war e gemend-all, sioulder dibar un aod ma oan bet eürus. Neuze em boa tennet peder gwech c’hoazh war ur c’horf divuhez ma sanke an tennoù hep ober van. Hag e oa evel pevar zaol berr stoket ganin ouzh dor ar gwalleur.\nTi-embann: Barn ha Skrid\nNiver a bajennoù: 104\nTroet gant: Erwan Hupel\nYezh(où) ar produ: Brezhoneg\nDanvez: Klasel Romantoù Troidigezhioù


Sofi Oksanen e miz Eost 2008\n7 a viz Genver 1977\nPriz Finlandia 2008\nPriz Runeberg 2009\nPriz lennegezh Kuzul an Norzh 2010 gant Puhdistus\nSofi Oksanen (7 a viz Genver 1977 e Jyväskylä) zo ur skrivagnerez finlandat. Studiet he deus ar c'hoariva en Akademiezh c'hoariva Finland.\nE 2003 e voe brudet gant he romant Stalinin lehmät. Anvet e voe evit ar Priz Runeberg, hag e 2005 e voe embannet hec'h eil romant, titlet Baby Jane. He c'hentañ pezh-c'hoari, titlet Puhdistus, a voe c'hoariet e C'hoariva broadel Finland e 2007 ha diwarnañ e skrivas he zrede romant, titlet Puhdistus (2008). Pa voe embannet e voe al levr faltazi gwerzhet ar muiañ e Finland. He romantoù a zo embannet gant WSOY.\n↑ (en) Norden\n↑ (en) Teak\n↑ (fi) WSOY\nSofi Oksanen e lec'hienn thisisFINLAND.fi\nAdtapet diwar « https://br.wikipedia.org/w/index.php?title=Sofi_Oksanen&oldid=1976891 »


Kontelezh Horn - Wikipedia\n(Adkaset eus Kontelezh Horne)\nArdamezioù konted Horn\nKontelezh Horn e Priñselezh Liège\nHorn (pe Horne, Hoorn pe Hoorne) a oa ur gontelezh vihan krouet e 920, bet unan eus priñselezhioù an Impalaeriezh Santel Roman. Dont a ra an anv anezhi eus hini kêriadenn Horn, hiziv en Izelvroioù, e kumun Haelen, er c'hornôg da Roermond.\nAnnez konted Horne a voe kaset eus Horn da Weert er XVvet kantved.\nPa voe lazhet kont diwezhañ Horne, Philippe de Montmorency, e 1568, e voe enteuzet ar gontelezh e Priñselezh Liège. E 1795 e voe diskaret ar gontelezh pa voe aloubet gant an armeoù gall, hag ebarzhet en departamant gall ar Meuse-Inférieure. Pa voe diskaret an Impalaeriezh c'hall kentañ e voe rannet etre an Izelvroioù ha Belgia.\nAdtapet diwar « https://br.wikipedia.org/w/index.php?title=Kontelezh_Horn&oldid=1763615 »\nKemmoù diwezhañ degaset d'ar bajenn-mañ d'an 17 Eos 2017, da 17:04.


Bremañ - Niv. 371\nD'ar mare ma klever anv eus ur frapad nevez da zont en digreizennañ ez eus soñjet deomp ne vefe ket fall teurel ur sell ouzh hon Istor. Un Istor, dianavezet, kuzhet pe distummet.\nUnan eus an elfennoù pennañ a c'hell magañ emskiant ar Vretoned ez eo ha n'eo ket souezh e vefe kont evel m'emañ en ur Stad a zalc'h da gaout da bal enteuziñ kement tra n'eo ket gall.\n"Rannvroel" eo deuet hor yezh da vezañ, pe "minorelaet" d'ar gwellañ tout. Stagidigezh Breizh ouzh Bro-C'hall zo bet plantet en hor pennoù evel un dra a oa tonket, un dra a oa da vezañ forzh penaos, evit brasañ mad ar Vretoned, anat eo. A-hend-all, soñjit 'ta, e vijemp ken warlerc'hiet hag annezidi an Izelvroioù pe kêriz Barcelona marteze…\nBetek er pezh a anver "Emsav" e klever bremañ tud a lavar n'eus pobl ebet e Breizh ha n'eus ket ur vroad eus Breizh… Fin, pa vezont e Breizh bepred, peogwir pa vezont o pourmen o c'halite en Euskadi pe e Korsika, da skouer, n'eus ket taeroc'h "broadelourien" egeto.\nKlask saveteiñ hor yezh hag hor sevenadur oc'h "en em zigareziñ" evit ar pezh ez omp, pe o nac'h ar pezh ez omp zoken, o krediñ e vo roet muioc'h a frankiz deomp evel-se, zo ur pezh fazi hag un hent-dall. N'eo ket evel-se ez eo bet saveteet an euskareg, ar c'hatalaneg pe ar c'hembraeg.\nDeskomp eta diwar hon amzer dremenet. N'eo ket evit hec'h azeuliñ, na sevel mojennoù da gemer plas re an amezeg. Evit mont er-maez eus hor skizofreniezh ha sevel hon dazont en ur mod seder, ne lavaromp ket.\nPiv e oa Geronimo? E anv bepred zo sanket don er speredoù.\nAr c'hilt: dilhad ar pennoù kleiz\nHa gwiskañ ur c'hilt a vefe perzh ar pennoù kalet da gentañ?\nBerzh ar rotelerezh e kêr\nImplij ar rotelerioù zo o vont war gresk er c'hêrioù.\nDistro-skol 2012, gant harp an Ofis publik\nUr sell war an distro-skol hag ar c'hlasoù ha skolioù brezhonek nevez.\nHon istor, alc'hwez hon dazont.\nDilennidi Lannuon a-enep Ai'ta: ur barrad imor divuzul\nJeu zo bet etre izili Ai'ta Treger ha dilennidi zo eus ti-kêr Lannuon.\nDeiz-ha-bloaz an DABU\nDek vloaz zo e oa bet kinniget stummadur kentañ an DABU.\nSkipailh mell-droad Breizh o treistbevañ\nN'eo ket aes derc'hel skipailh mell-droad Breizh da vont.\nTri levr, daou evit ar vugale en o zouez, hag ur bladenn gant Oi Polloi.\nStartijenn abaoe 15 vloaz\nLidet e vo 15 vloaz ar strollad sonerien Startijenn e miz Here ha Du.


Pajenn:Le Gonidec - Bibl Santel pe Levr ar Skritur Sakr, eil levr.djvu/527 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/527\nHag hén̄ a réaz ével-sé. Neûzé é lavaraz d’ézhan̄ : Taol da zaé war da drô, deûz war va lerc’h.\n9. Hag hen̄ a iéaz er-méaz hag a iéa war hé lerc’h ; hôgen na wié két é oa gwîr ar péz a réa ann Éal : râk kridi a réa é wélé eur wélédigez.\n10. Hôgen goudé béza tréménet gan̄t-hô ar c’hen̄ta hag ann eil gward, é teûjon̄t d’ann ôr houarn, a gâs da géar : hag hou-man̄ a zigoraz anézhi hé-unan dira-z-hô. Hag ô véza éat er-méaz, éz éjon̄t a-héd eur ru ; ha râk-tâl ann Éal a iéaz-kuit diout-han̄.\n11. Neûzé Per, ô véza distrôed enn-han̄ hé-unan, a lavaraz : Bréma éc’h ouzonn ervâd pénaoz en deûz Doué kaset hé Éal, ha pénaoz en deûz va zennet eûz a zaouarn Hérodez, hag eûz ann holl c’héd euz a bobl ar Iuzevien.\n12. Ha goudé béza prédériet, é teûaz da di Mari mamm Iann, les-hanvet Mark, é péléac’h é oa kalz a dûd strollet, hag ô pidi.\n13. Ha pa en doé Per stoket war ann ôr, é teûaz eur plac’h, hanvet Rodé, évit sélaoui.\n14. Hag ô véza anavézet mouéz Per, gan̄t al levénez, na zigoraz kéd ann ôr, hôgen dirédek a réaz hag é tiskleriaz d’ar ré a oa enn tî pénaoz é oa Per é-tâl ann ôr.\n15. Hôgen ar ré-man̄ a lavaraz d’ézhi : Diskian̄ta a réz. Hôgen hî a desténié pénaoz é oa ével ma é doa lavaret. Hag ar ré all a lavaré : Hé Éal eo.\n16. Koulskoudé Per a skoé bépréd. Ha pa hô doé digoret, é wéljon̄t anézhan̄, hag é oen̄t souézet-brâz.\n17. Hag hén̄ ô véza rôed arouéz d’ézhô gan̄d ann dourn da dével, a zanévellaz d’ézhô pénaoz en doa ann Aotrou hé dennet er-méaz eûz ar vâc’h, hag é lavaraz : Roîd da anaout kémen̄t-man̄ da Jakez ha d’hé vreûdeûr. Hag ô véza éad er-méaz, éz éaz enn eul léac’h all.\n18. Hôgen pa oé deûed ann deiz é oé eur reûst brâz é-touez ar zoudarded, évit gouzout pétrâ oa deûet Per.\n19. Koulskoudé Hérodez ô véza lékéat hé glask, ha n’en doa két hé gavet, goudé béza gréat meûr a c’houlenn oud ar warded, a c’hourc’hémennaz hô c’hâs : hag ô véza diskennet eûz a Judéa da Gésaréa, é choumaz énô.\n20. Hôgen droug eo doa oud ann dûd eûz a Dîr hag eus a Zidon. Hag hî a zeûaz a-ioul pép-hini d’hé gavout, ha goudé béza gounézet gan̄t arc’han̄t Blastuz, péhini a oa é penn da gampr ar Roué, é c’houlen̄chont ar péoc’h, ô véza ma oa gan̄t-han̄ é oa maget hô brô.\n21. Ann deiz éta ô véza merket, Hérodez a wiskaz hé zaé a Roué, a azézaz war hé drôn, hag a brézégennaz anézhô.\n22. Hag ar bobl a c’harmé, ô lavarout : Mouéz eunn Doué eo, né kéd hini eunn dén.\n23. Hôgen râk-tâl eunn Éal eûz ann Aotrou a skôaz gan̄t-han̄, ô véza n’en doa két rôet meûleûdi da Zoué : ha debret gan̄d ar prén̄ved, é varvaz.\n24. Koulskoudé gér ann Aotrou a greské hag a baotté.\n25. Ha Barnabaz ha Saul, goudé béza leûniet hô c’harg, a zistrôaz eûz a Jéruzalem, ô kémérout gan̄t-hô Iann, les-hanvet Mark.\n1. Béz’ éz oa neûzé enn Iliz a ioa enn An̄tiokia, proféded ha doktored, é-touez péré édo Barnabaz, ha Simon a c’halved ann Dû, ha Lusiuz eus a Ziren, ha Manaben breûr-léaz da Hérodez ann Tétrark, ha Saul.\n2. Hôgen ével ma’z édon̄t oc’h ôber hô c’harg dirâg ann Aotrou, hag ô iuni, ar Spéred-San̄tel a lavaraz d’ézhô : Pellait Saul ha Barnabaz ann eil dioc’h égilé (M), évid ann ôber da béhini em eûz hô c’halvet.\n3. Neûzé goudé béza iunet ha pédet, éc’h astenchon̄t hô daouarn war-n-ézhô, hag hô c’haschon̄t-kuît.\n4. Hag hî kaset gan̄d ar Spéred-San̄tel a iéaz da Zéleûkia, hag énô é piñchon̄t enn eul léstr évit mon̄d da Ghipr.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/527&oldid=155153 »\nKemmoù diwezhañ degaset d'ar bajenn-mañ d'an 13 Kzu 2019, da 16:14.


Ar Red Hot Chili Peppers a zo ur strollad rock eus SUA. Savet e oa bet e Los Angeles (Kalifornia) e 1983.\nAr Red Hot Chili Peppers er Pinkpop Festival e 2005\nPenn-kentañ ar strollad (1983–1984)Aozañ\nAnv orin ar Red Hot Chili Peppers a oa Tony flow and the Miraculous Masters of Mayhem. Ur strollad pevar mignon o tont eus ar Faifax High School e oant er penn-kentañ: Anthony Kiedis (kaner), Hillel Slovak (gitar), Michael "Flea" Balzary (gitar-boud) ha Jack Irons (taboulinoù). N'en doa ket c'hoant ar strollad bezañ el luskad Los Angeles punk scene, hag a oa pep-lec'h d'ar mare-se. Hillel Slovak ha Jack Irons a oa en ur strollad all, What Is This? e anv. An abadenn gentañ graet gant ar Red Hot Chili Peppers a oa er Rythm Lounge, un davarn strip-tease. Tro-dro 30 den a oa er sal p'o deus c'hoariet. Leun a LSD, e welont en deus ur strip-teasez muioc'h berzh egeto. En em lakaat a reont neuze e noaz gant ul loer war o kalc'h hag en em lakaat a reont da senniñ: berzh a ra diouzhtu en davarn ha trowardro. Ur ganaouenn a zo bet krouet evit an abadenn, pep hini a senne war an taol e-pad ma rappe Anthony Kiedis gant ur barzhoneg anvet "Out in L.A". Goude ur sizunvezh senniñ e oa loc'h enno ha dre ma oa startijenn ganto eo bet goulennet dezho senniñ ur sizunvezh c'hoazh. Dre-se e c'heñch ar strollad anv, dont a ra da vezañ Red Hot Chili Peppers da vat. Kenderc'hel a reont da senniñ e meur a davarn e Los Angeles hag e gejont gant sonerien all. 6 gannaouenn a gano diwar-se, enrolet vezont war ur c'hasedig evit gellet kinnig al labour graet d'un embanner pladennoù.\nFreaky Styley ha The Uplift Mofo Party Plan (1985–1988)Aozañ\nMet Anthony Kiedis hag Hillel Slovak a zo klañv gant an drammoù. Hillel Slovak a c'hoari fall e-pad an abadennoù, chom a raio padal er strollad e-pad an abadennoù en Europa ur wech digontammet. Mervel a raio memestra ar 25 a viz Even 1988 en e ranndi bet euvret gantañ re a heroïne, just goude fin abadennoù da lañsañ ar bladenn The Uplift Mofo Party Plan. Ne zeuio ket Anthony Kiedis d'e obidoù, tec'hout a raio kuit eus ar gêr o krediñ ez eo ur fallhuñvre. E-pad un emvod etre izili ar strollad e tisklêr hennez: "This is not where I want to be. I do not want to be part of something where my fucking friends are dying". (N'eo ket aze em eus c'hoant bezañ. N'am eus ket c'hoant kemer perzh en un dra lec'h ma varv va mignoned.)\nMother's Milk (1989–1990)Aozañ\nTeir sizunvezh a-raok enrolladenn ar bladenn e chome ar strollad hep tabouliner daoust d'an auditionoù e-leizh. Un nebeut amzer goude, ur mignonez tost ouzh ar strollad a gomzas dezho diwar-benn un tabouliner anavezet ganti, Chad Smith. N'e oa ket tomm-tre Kiedis da leuskel emañ c'hoari ganto met reiñ a reas a-benn ar fin ur chañs dezhañ. Goude bezañ bet selaouet anezhañ, e tivizas Kiedis, Frusciante ha Flea degemer anezhañ er strollad. Enrolladenn ar pevare bladenn a zo bet fourgaset peogwir eo bet savet bec'h etre ar produour Michael Beinhorn, ar c'hoant gantañ ma c'hoarife Fruciante gant ur son kreñv, o flastrañ ar son, evel ma c'hoarier Heavy metal. Ar cheñchamant-se, en deus trubuilhet Frusciant hag a oa boazet da c'hoari en un doare all. Tu 'zo merzout kement-se e-barzh ar ganaouenn "Stone Cold Bush".\nBlood Sugar Sex Magik (1990–1992)Aozañ\nNe oa ket gouest ar strollad reiñ un anv d'ar bladenn, met evit Rubin, unan eus titloù kanaouennoù a zo deut war-well a zo "Blood Sugar Sex Magik". Ne oa ket ar ganaouenn-mañ war ar bladenn ha daoust da se en deus kredet Rick e oa "clearly the best title" (an titl gwellañ) o defe en amzer-se. D'ar 24 a viz Gwengolo 1991 e teu er-maez Blood Sugar Sex Magik. Ar single "Give It Away" a zo deut er-maez da gentañ; gounezet o deus gantañ ur Grammy award e 1992 evit bezañ ar "Best Hard Rock Performance With Vocal" hag ur plas kentañ evit ar single-se er Modern Rock chart. An eil single deut er-maez a zo ar « gwerz » "Under the Bridge", en eilvet plas eo bet er Billboard Hot 100 chart, ar plas uhelañ en deus bet ar strollad gant ar renkad-se, unan eus kanaouennoù brudetañ ar strollad eo. Singleioù all evel "Breaking the Girl" ha "Suck My Kiss" a zo bet plaset mat er renkadoù ivez. Ar bladenn-mañ en deus bet brud-vat er bed a-bez, gwerzhet eo bet 12 milion a skouerenn ha klevet e vezent war ar radioioù. Blood Sugar Sex Magik a zo bet plaset 310vet er Rolling Stone magazine war ul listenn 500 Greatest Albums of All Time, hag e 1992 e tizhont an trede plas eus an U.S. album charts, tost ur bloavezh war-lec'h bezañ deuet er-maez.\nOne Hot Minute (1993-1997)Aozañ\nDave Navarro a zo bet gwelet evit ar wech kentañ gant ar strollad e Woodstock '94, 'lec'h m'o doa dilhad graet gant metal gant ampoulennoù staget outo, tost dibosubl e oa dezho c'hoari gant o binviji sonerezh. Daoust ha ma seblante ar strollad bezañ seder, e kroge an darempredoù etre an tri ezel gozh ha Navarro da vezañ fall. E doare da senniñ a oa disheñvel diouzh ar re all ar pezh en deus diaesaet ar fed c'hoari asambles, met kendalc'het o deus memestra gantañ e-pad ur bloavezh hag enrollet en deus gant ar Red Hot Chili Peppers e bladenn nemetañ ganto, One Hot Minute, bet enrollet ha deuet er-maez d'an 12 a viz Gwengolo 1995. Hervezh ar strollad e oa bet ar bladenn-mañ an hini teñvalañ, tristañ da geñver ar pezh o doa graet a-raok. Daoust da se en deus bet ar bladenn brud vras. Gwerzhet eo bet 5 milion a skouerenn er bed a-bez, plaset eo bet ar single "My Friends" er c'hentañ plas (an trede gwech eo bet d'ar strollad kaout ur single er c'hentañ plas), hag ar c'hanaouennoù "Warped" ha "Aeroplane" o deus graet berzh.\nD'ar mare-se en doa kroget Kiedis da gemer heroin en-dro. E miz Ebrel April 1998 eo bet diskleriet en doa Navarro kuitaet ar strollad peogwir e oa re a zisheñvelder e_keñver ar c'hrouiñ; Kiedis en deus lavaret eo bet un diviz "kemm-ouzh-kemm." Ha padal, an dezrevelloù a lavare e teue ar fed e kuitfe Navarro goude bezañ bet klasket gant ar strollad pleustriñ drammet, hag o doa kemeret perzh e kouezadenn emañ war e amplaat. Kiedis en deus lavaret da c'houde daoust ha ma oa fentus an degouezh-se, an dra-se eo en deus bountet Navarro da guitaat ar strollad da vat.\nBy the Way (2002–2005)Aozañ\nStadium Arcadium (2006-bremañ)Aozañ\nAdtapet diwar « https://br.wikipedia.org/w/index.php?title=Red_Hot_Chili_Peppers&oldid=1883765 »


An SVT-40 (Samozaryadnaya Vintovka Tokareva, Obrazets 1940 goda, "Fuzuilh Tokarev adkarget e-unan, doare 1940", rusianeg: Самозарядная винтовка Токарева, образец 1940 года, lesanvet alies "Sveta") a oa ur fuzuilh soviedat hanter-emgefreek. An SVT-40 a voe implijet alies e-pad an Eil brezel-bed.\nUr fuzuilh SVT-40 hep karger diskouezet en Armémuseum.\nAr fuzuilh a oa unan a zoare war an dachenn emgann, pa oa tu e oa adimplijet gant soudarded an Ahel war Talbenn ar Reter.\nSañset e oa da vezañ arm diazez an holl nerzhioù lu soviedel, ar produerezh a voe ehanet pa voe taget URSS gant Alamagn an Trede Reich e 1941. Dre ma oa bet ehanet ar produerezh e voe kemmet an arm-se gant ar Mosin–Nagant tenn-ha-tenn. Goude ar brezel e voe implijet armoù nevez gant an nerzhioù soviedel e-lec'h an SVT-40, evel an SKS pe an hini mil brudet AK-47. E-tro 1 600 000 fuzuilh SVT-40 a zo bet produet en holl.\nIstor ar fuzuilhAozañ\nFedor Tokarev en devoa krouet tresoù diazez ar fuzuilh SVT e penn kentañ ar bloavezhioù 1930. Penn an URSS Jozef Stalin a oa dedennet bras gant an armoù hanter-emgefreek, hag an Arme Ruz en devoa roet lañs da genstrivadegoù evit fuzuilhoù evel-se e 1935. Ar fuzuilh a voe trec'h a oa hini Sergei Gavrilovich Simonov, ha degemeret e oa bet er servij evel an AVS-36.\nAdtapet diwar « https://br.wikipedia.org/w/index.php?title=SVT-40&oldid=1777555 »\nDernière modification le 13 Kzu 2017, à 16:36\nKemmoù diwezhañ degaset d'ar bajenn-mañ d'an 13 Kzu 2017, da 16:36.


Pont - Wikipedia\nsavadur graet evit mont dreist un harz\nGwelout Pont (disheñvelout), Pont (lec'hanvadurezh), Pontoù Breizh.\nAr pontoù a zo savadurioù graet evit mont dreist un harz, en tu all d'ur ganienn, d'un draoñienn, d'un hent, d'un hent-houarn, d'un dourredenn, d'ul ledennad dour pe d'ur skoilh bennak all. Al leur-bont a c'hell bezañ lakaet uhel pe uheloc'h evit lezel listri da dremen dindani.\nUr pont-prenn en Alpoù nes da Vallorcine.\nRet eo sevel pontoù abalamour d'an dud ha d'ar marc'hadourezhioù da vont gant un hent kompez ha berroc'h. A-hend-all e vije diaes pe dic'hallus an tremen peurvuiañ.\nDre astenn-ster e vez graet pont eus an traoù a denn d'ur pont en un doare bennak, a ra un ere bennak etre daou all. Pont a vez graet ivez eus ar gorre plat a c'heller kavout er bagoù pontet. En elektronek ez eo ur mekanik etre daou amredad. Pa vez re strizh ar pont ha ne c'hell ket dougen kirri ponner e vez anvet ur bontenn a-wechoù. Ur pontig etre daou savadur a c'hell bezañ ur bontenn ivez.\n3 Rummadoù ar pontoù\n4 Er yezh\n5 Lec'hanvioù e Breizh hag e broioù all\n6 Pontoù hefiñv o vont en-dro\nAr pont roman e Sertã, e Portugal savet en amzer tierniezh ar Fuluped (1580-1640).\nPont Arkadiko en Gres (XIIIvet kantved kent JK), zo kontet da vezañ ar pont bolzek koshañ er bed\nAr Ponte Vecchio e Firenze (Italia) a zo unan eus brudetañ pontoù ar bed.\nPont Juscelino Kubitschek en Brasília, e Brazil.\nWar a seblant eo bet savet ar pontoù kentañ gant prenn pe plankennoù pe gant mein lakaet war ar ribloù war-eeun pe douget gant treustoù kroaz-digroaz. Ur bontenn a zo ur pont simpl graet gant ur plankenn pe un treust.\nImplijet eo bet ar gwaregoù gant ar Romaned evit sevel pontoù ha dourbontoù hag e c'heller gwelet meur a hini c'hoazh. Implijet o deus ar Romaned ar pri-raz evit kempouezañ kemmoù an nerzhioù a gouezh war ar mein naturel.\nAr pontoù-kerdin, ur seurt pont a-ispilh simpl a oa savet gant an Inkaed e menezioù an Andoù e Suamerika, just a-raok ma voent trevadennet gant Europiz er XVvet kantved.\nEn XVIIIvet kantved e tegasas Hans Ulrich, Johannes Grubenmann ha reoù all teknikoù nevez evit ar pontoù prenn.\nA-drugarez d'an Dispac'h greantel en XIXvet kantved e voe posupl implij ar potin evit sevel pontoù ledanoc'h, met ne oa ket gant an houarn ar perzhioù mekanik mat evit dougen pouezioù bras-tre. Pa voe posupl implij an dir ha produiñ anezhañ e-leizh e voe savet pontoù divent diwar ijinadennoù Gustave Eiffel.\nEr memes mare e veze implijet funioù dir evit sevel pontoù-a-ispilh hag en XXvet kantved eo bet ijinet ma vije solutoc'h ar betoñs gant funioù silet enno (betoñs raokforset).\nEus al latin "pontem" eo deuet war-eeun ar ger brezhonek "pont" hep tremen dre hanterouriezh ar galleg, rak e kembraeg e reer gant "pont" ivez hag e kerneveg gant "pons". Amprestet eo bet ar ger a-raok ma vije bet disrannet an teir yezh predenek.\nRummadoù ar pontoùAozañ\nKavet e vez 4 seurt pontoù d'an aliesañ :\nOuzhpenn-se e c'hell leurenn ur pont bezañ lakaet uheloc'h pe gwintet (pont-gwint) pe war dreiñ (pont-tro), an holl pontoù gorre-gouzi.\nOuzhpenn-se e komzer eus pontoù evel ar re-mañ:\nLec'hanvioù e Breizh hag e broioù allAozañ\nGwelout pont (lec'hanvadurezh) .\nPontoù hefiñv o vont en-droAozañ\nAdtapet diwar « https://br.wikipedia.org/w/index.php?title=Pont&oldid=1700020 »\nKemm diwezhañ d'an 26 Ebr 2016 da 13:51\nKemmoù diwezhañ degaset d'ar bajenn-mañ d'an 26 Ebr 2016, da 13:51.


Brud Nevez 315, ar helaoui\nLodenn ar helaoui : Japan, ar repuidi, M. Madeg…\nIskiz ar zantimant a zav ennoh p’en em gavit e bro-Japan… Fin miz Ebrel 2017 on bet eno evid ar wech kenta. Eur veaj verr, med dedennuz ! Tost ha dihortoz en eun taol eo ar vro hag an dud. Braz, braz, braz, ledan hag uhel !\nMaïwenn Morvan : Dorn-ha-dorn gand ar repudi\nNaig Daouphars : Bro-Japan en eur 8teiz ?\nEur geriadur all gand gand Mikael Madeg ?\nAdembannadur pladennou kenta Loeiz Roparz\nDorn-ha-dorn gand ar repuidi\nGreet e-neus Paul Martin, a zo deuz Bro-Aostrali, eur gefridi c'hweh miz e Bro-Liban da zikour repuidi. Goude, e-neus divizet dond da Vrest da beurzeski galleg. Tiegez-digemer om evid seurt tud, ma famill ha me, ha deuet eo da jom ganeom. Eur blijadur hag eun enor eo bet tremen eur zizunvez gand eur paotr ken kizidig ha karantezuz. C’hoant 'm-eus bet d'atersi anezañ evid lennerien Brud-Nevez.\nMaïwenn Morvan : Tremenet 'peus c'hweh miz e Bro-Liban evid sikour repuidi sirian. Kontit din petra a hoarvez du-hont, mar plij.\nPaul Martin : Abaoe penn kenta ar brezel eo bet red da 5 million a Sirianed cheñch leh. Mond a ra eur halz deuz outo d’ar broiou nesa : en Turki, er Jordani, en Irak ha piou 'nefe soñjet e hellhje Irak beza eur repu ?! hag el Liban. Du-hont, eun den diwar bevar a zo bremañ eur repuad. Brokuz eo Bro-Liban, med pounner-tre eo evid ar vro, evel just. Labouret 'm-eus e traoñienn ar Bekaa evid Poellgor-Meur ar Broadou Unanet evid ar repuidi hag evid ar Groaz ruz. War-dro an hanter deuz ar repuidi o-deus kavet eul lojeiz. Med aliez e vezont o chom e lehiou diyah, en eur hraou pe en eun uzin goz bennag. Hag e kampou ema an hanter all o chom. Kampou bihan a zo 3 000 e traoñienn ar Bekaa !\nHervez lezennou al Liban, n’eo ket sklêr hag-eñ o-deus droed ar repuidi da labourad. Med kalz diouto a ra, dreist-oll e feurmou an draoñienn. Ne vezont pêet nemed 10 pe 20 % deuz ar gopr normal ! Ha digas a ra se kudennou d'ar re baourra euz Libaniz, diêsoh-diêsa deze kaoud labour dre ma koustont kerroh eged ar Sirianed. Ouspenn ze, eo diêz ar vuhez dindan teltennou er hampou, evel just. Tomm-tre en hañv, yen-sklas er goañv. Erh 'vez memez. Ha bugale o vervel diwar-goust ar yenijen…\nPetra a rit evid sikour an dud-se ? Da skwer, petra e oa ho labour e Bro-Liban, resiz ?\nRannet e oa ma amzer etre daou. Da genta em-oa da gontrolli ar zervijou yehed war an dachenn, da lared eo gwiria labour an aozaduriou e-mêz-gouarnamant hag an implij a reer euz an arhant. Tremen mad a ra an traou dre vraz. Med kudennou 'vez eur wech an amzer. Prienti ar raktresou evid pez a zell an dour hag ar yehed a ranken ober ivez, ha resisaad ar strategiez evid 2017.\nPetra 'neus roet deoh ar youl d'ober an oll draou-ze ?\nD’am soñj o-deus ar broiou pinvidig eun tamm abetegez e-keñver ar bed a-bez. Daou vod disheñvel a zo evid sikour : rei arhant pe labourad war an dachenn. Ne faot ket din ober skol da zen ebed, med setu ar pez a zoñjan-me. Levezonet on bet a-vihannig gand traou am-eus bet klevet en iliz : "red eo sikour ar re all". Laouen on o weled e labour kalz ilizou Bro-Aostrali, ar re gatolik hag ar re brotestant, evid sikour ar repuidi […].\nKomzou dastumet ha troet gand Maïwenn Morvan\nOber tro bro-Japan en eur 8teiz ?\nMemez ekonomiez evid hini broiou ar Hornog 'zo du-hont, hini ar marhad. Kavet e vez staliou-labour, staliou-koñwerz dezo anoiou etrevroadel brudet : Toyota, Nissan, Panasonic, Chanel, Dior, McDonald, ha… Le Bihan. Bochadig tud a ya da vro-Japan da labourad, da zevel staliou a beb seurt.\nAze eo Le Bihan ano eur baraer lennet war eur skritell e lizerennou braz war eur pez mell savadur, war vord ar ster Sumida. E japaneg hag e saozneg aliez-mat e vez kavet titourou, e-giz war ar panellou-hent da skwer. ‘Spenn da ze e plij da Japaniz rei anoiou saozneg pe galleg d’o stal : “Les délices du palais”… N’oh ket evid boud kollet-mik neuze […].\nDivennet butuni, nemed…\nMemestra vez gwelet traou “a-dreuz” eun tammig ive. O vont da baka eur banne 'barz eun davarn vihan, dibabet dre zigouez e estaj kenta eur savadur, om bet mogedet gand butunerien. Divennet groñs butuni el lehiou boutin, med amañ eo e-giz er broiou all… Ha dre ma oa eur zizunvez “koñje” d'ar mare ma oam eno, e oa memestra tud o riboulad diouz an noz, sonerez uhel 'veze klevet, tud oh eva beteg re hag o flapad a vouez kreñv er strêdou…\nGand kement-se a dud e hellfe boud al lehiou louz ha divalo. Ket ! Souezuz ha plijuz evel just bale barz ar strêdou, ar parkou, er savaduriou heb c’hwez fall na loustoni enne. Padal e vez roet sehier plastik a-leiz ! Sur n’eo implijet ar “furoshiki” — an doare da holoi profou gand danvez lien — nemed er vuhez prevez. Er staliou vez lakaet paper tro-dro d’ar madou ha taolet 'barz eur zah plastik goude […].\nBoutonou da strinka dour klouar war ho feskennou…\nNe hellan ket chom heb kaozeal euz ar priveziou. Du-hont eo red kemer e amzer evid mond d’ar priveziou ive. Eur wech echu hoh afer ganeoh, n’eo ket gand paper vez torchet ho penn-a-dreñv ganeoh, med… gand dour. Eur sistem-tredan zo gand boutoniou da boueza warne. Unan evid strinka dour klouar war ho feskennou ! Unan all evid an avelig sioul a zeha ho krohenn !\nHa ma ne blij ket deoh pa vez klevet trouz ho korv, ez eus tu da lakaad eun doare sonerez izel pe greñv da veza klevet ! Eur gador-uhel zo staliet douz ar voger, d’ar gerent da lakaad o babig e-barz 'benn beza sioul evid ober o feadra. Hag eur “rond” evid degemer an disglavier ! […]\nTaolit eur zell, amañ just dindan, deuz fotoiou Naig !\nAr vuhez pemdez\nEur geriadur all ?\nE zoñj e-neus greet Mikael Madeg sevel eur geriadur euz brezoneg Leon. Eur geriadur c'hoaz, emezoh ? Seiz pajennad fonnuz a ra ar studi e-neus skrivet evid Brud Nevez 315. Da zikour ahanoh da intent euz a betra zo kaoz gantañ, setu amañ eil-titlou e bennad, e-noa skrivet e 2015. Ha war-lerh, eul linennou bennag diwar e bluenn.\nGeriadur Gregor Rostren en eur stal e Pariz\nGeriadur ebed euz brezoneg Leon ?\nAdober c'hoaz ar pez zo greet dija ?\nBrezonegerien gosa eur vro ne anavezont ket ken geriou 'zo\nSkwer va mamm-gaer\nOber gand ar yez, ya, med en eun endro "emzaveg"\nPetra eo "brezoneg Leon" ?\nAr geriou galleg a zo bet brezonekaet\nAn harzou etre "fetiz" ha "difetiz"\nN'eus geriadur ebed euz brezoneg Leon ?\n[…] Digand ped "Leonad leoneger" 'm-eus bet tro da zeski tra pe dra ? Ha dreist-oll abaoe m'emaon e kreiz Bro-Leon, e Sant-Tounan, o chom, savet ti deom amañ e 1983. Desket da genta, aliesa, gand va zud-kaer, na veze nemed brezoneg etrezo. Eñ, Jean-Pierre, "Jañpi", Roue, ganet e 1925 e Plouedern. Hi, Anasthasie Berregar, ganet e 1927 e Gwineventer (ha beo 'tao p'emaon o skriva). Ouz taol, da lein vraz ar sul, 'pad bloaveziou, ne veze nemed brezoneg. Ha daou hant metr hepken 'zo etre an daou di.\nE-giz ma ra, kalz pe nebeud, a-leizig a nevez-vrezonegerien, e notennen ar pez 'gaven kenteliuz ha bouetuz en o haoze. Muioh eged kalz, marteze, pa oan eun tamm yezour ha, dreist-oll, fonetikour. Ped a dud, etre toud, em-eus sevenet enklaskou yezel en o ser ? Dastumet diwar-benn lesanoiou, lehanvadurez, micheriou 'zo, mojennou… Moarvad kreñv da vil pemp kant, bet e kement parrez 'zo toud e Leon. Setu em-oa berniet notennou war dammou paper a beb seurt, urz ebed en o zouez.\nKenta difouchet, a-greiz-pep-kreiz e penn kenta 2015 eur mennoz droch nevez all diouz va boulienn, war-lerh na pedig all 'm-oa bet, lod eet an tenn er hleuz ganen abred pe ziwezad, lod all kaset da benn hag eet da garga peb a leor, pe veur a hini.\nDaonet ! N'eus geriadur ebed euz brezoneg Leon !\nEo ! Sañset ez eus […]\nPetra eo ar fal "ofisiel" ?\nPetra eo va fal, goude beza sklêr ne vo ket tizet a-bez ? Sklêr eo e karjen e vije e-barz an oll heriou zo bet implijet dre gomz gand Leoniz. Sotad ha dibosuplad tra da zeveni, evel-just ? A-walh 'm-oa diskoachet geriou da vare enklaskou evid her gouzoud re vad va-unan. Na ped ger a vank er geriaduriou-ze eo dre eur gaoz pell diouz neb enklask war ze e oant bet klevet ganen. Penaoz, dres, diskoacha geriou na ouezer ket ez eus anezo ? Penaoz kredi, end-eeun, e heller digeoia an oll heriennou 'zo bet gouezet 'hed e vuhez gand eun den ?\nGwasoh c'hoaz, d'ar spered bernia ma z on, ar pal uhella 'vije kaoud an oll heriou-ze, tra dibosubl ma z eus, hag ouspenna peb a gartenn diwar o fenn da ziskouez penaoz e vezent distaget dre stumm an atlasou yez.\nDre ma oan krog, e-ser va mamm-gaer, da ober enklaskou siriuz, ouspenn an anad ma z eo pa z eer da duria en daou atlas 'zo dija, e teue war-wel din eo kalz luzietoh an danvez eged an disfi a hellen kaoud a-raog.\nSetu neuze ar pal "ofisiel", brao ma hellin tostaad outañ diwar 50 % : an oll heriou, d'o heul notennou da frêsaad ster hag implij, diouz red, distagadur(iou), ar mod d'o flanta e frazennou, hag, erfin, an troiou-lavar e vezent kavet enno. Ouspenn an troidigez(iou) e galleg […].\nAbaoe 1995 n'eo ket chomet va daou droad er memez botez. Gwelet ganen tremen 220 den e peb leh e bro Leon, ha c'hoaz e welin. Echu kriba geriaduriou 'zo ha bet meur a zouezadenn. An dipitusa ? Diwarno eo dibosubl beza peurzur peseurt geriou'zo eus Leon ha pere n'int ket.\nDa weled bremañ eo pevar leoriad a rin ma mo amzer, nerz hag e se. Ouspenn ar geriadur bizet ganen da genta em-eus dija peadra da skriva, ha santimant klokaad :\neul leor, geriadurig e-barz, diwar-benn brezoneg Eusa (tost echu pourchas an danvez dija)\neun dastumad troiou-lavar\neur studi eus brezoneg Leon dre vraz.\nLabour deg vloaz, 'skriven e 2015 ? Pe ouspenn…\n“Diwar an ero” :\nar prisiusa pladennou kan-ha-diskan\nDeg vloaz zo eo eet Loeiz Ropars da anaon : da geñver an degouez-mañ ema Al Leur Nevez, ar gevredigez bet savet gantañ e-kerz ar bloaveziou 1960, oh embann enrolladennou prisiuz euz ar mare etre 1949 ha1967. Da genta, Roje ar Beon hag e-neus kanet « deuz » Loeiz e 1949, enrollet gand Claudie Marcel-Dubois euz mirdi an ATP, Pariz.\nDa eil Katrin Gwern, unan euz ar gwella kanerezed a zo bet biskoaz e bro ar Meneziou, enrollet evid ar wech kenta e 1954 hag embannet ar bloaz war-lerh gand Mouez Breiz. Gavotte de Bretagne, eur bladenn 33 tro 30 sañtimetr, enrollet e Pariz e 1957, gouestlet penn-da-benn d’ar han e mod bro ar Meneziou, zo bet sur-walh an hini vrudeta, rag a-drugarez dezi eo deuet ar han-ha-diskan da veza anavezet eun tamm e peb leh, ha n’eo ket e kreiz Breiz-Izel hepken.\nKloka antologiez eun terrouer\nGoude beza bet greet anaoudegez gand Jean-Michel Guilcher, a oa neuze o paouez souten e dezenn vrudet La tradition de danse populaire en Basse-Bretagne, eh embannas Loeiz teir bladenn 33 tro 25 sañtimetr (Mouez Breiz) gand ar ganerien ba’n dañs, ar pez a oa kalz gwelloh evid al liamm etre kan ha dañs.\nOuspenn ar re o-doa paket eun tammig brud araog, e oe klevet, e-touez reou all, Gwillou Rivoal, Frañsou Menez ha Pierre-Jean Motreff. Ken e heller en em houlenn hag-eñ n’eo ket pladennou Loeiz Ropars kloka antologiez eun terrouer resiz euz Breiz-Izel.\nEl leor, ennañ 48 pajennad, e kaver keñver ha keñver an testennou brezoneg war o hed hag an droidigez halleg anezo, eur pennad kenteliuz gand an etnologour Yves Guilcher, ha testeni fromuz Herri Gourmelen, bet diskibl ha diskaner da Loeiz Roparz.\nAn 2 CD, klenket en eul leor a 48 pajennad, a goust 19,90€. Kavoud a heller anezo\ne staliou Coop BREIZh Kemper hag an Oriant,\ne levraoueg "Nadoz Vor" Brest,\ne ti "L'encre de Bretagne" e Roazon,\ne staliou Henaff Pouldruzig ha Roazon (normalamant).\nE mod-all e hall lennerien Brud Nevez prena beb a skwerenn war-eeun diganeom heb mizou-kas ouspenn. Evid se, mond e darempred war-eeun gand Jefig Ropars\nBrud a-nevez !\nSed amañ ar pennad e-noa kaset deom My Skaouidig, goude beza digemeret an eil diweza euz niverennou Brud Nevez. Diembann e oa chomet beteg-hen.\n- « En em gavet eo, a-benn ar fin ! eme Job o weled niverenn 313 Brud Nevez war an daol.\n- Me 'm-oa lavaret dit !\n- O ya, te ‘poa fiziañs atao, kenañ. Petra eo ar relegou-mañ ? emezañ, en eur zelled ouz golo ar gelaouenn.\n- Eur plah yaouank, emezo. Euz bro-Dreger.\n- Unan goz, da weled, eme Job gand eur mousc'hoarz. Memestra, kement hag ober, o-dije gallet kavoud eun skeudenn laouennoh alato, evid an niverenn nevez. Ne gaves ket an dra-ze gwall-deñval ?\n- N’em-oa ket soñjet en dra-ze.\n- Nann. Me ‘m-oa lennet en deveziou araog, eur barzoneg skrivet gand Anthony Lheritier hag a ree kont euz unan bennag hag e oa « sonn en e arched », med ar barzoneg-se ne oa ket trist. Selaou (e galleg ema) :\n- N’em-oa ket bet klevet an dra-ze c’hoaz, eme Job.\n- Ha diwar ar barzoneg-se e oa deuet da zoñj din euz an interamanchou en Nouvelle-Orleans gwechall, gand toud ar vusisianed o heulia an arched en eur c'hoari a-greiz-kalon, en enor d'an hini maro. Hag e oan deuet d'en em houlenn ha bez ‘oa bet jeu ha muzik ive gwechall evid kas ar plah yaouank-se d'ar vered. Piou oar ? Setu n’em-oa ket kavet an dra-ze ken trist-se. Marteze ive abalamour ma oan kontant o weled Brud Nevez adarre war an daol ! »\nJob a oa chomet da zelled diouzin hag e-noa hijet e ziouskoaz. « Forz penaos, relegou mad a zo mad da gavoud, kea », emezañ, en eur ziskouez din golo ar gelaouenn. Med diouz e vouzc’hoarz e ouien e-noa fiziañs e teufe Brud Nevez da vad en-dro.\nn'eo ket dre zigouez o-deus dibabet o ano\nLida o ugent vloaz e-neus greet ar strollad Startijenn. Piou ar re-ze ? Tud yaouank o-doa greet anaoudegez an eil gand egile e skolaj Diwan ar Releg e-kichen Brest. Ne oant nemed trizeg vloaz d’ar poent-se, p’o-deus kroget da zeni asamblez. Tangi Oillo a oa ouz ar gitar, Youenn Roue ouz ar vombard, Konogan an Habask ouz ar biniou ha Tangi Ropars ouz an akordeoñs. Bloaz goude, e kemeras Tangi ar Gall-Carré plas an Tangi all ouz an akordeoñs. E 2004 e teuas Kaou Gwenn (mab unan euz paotred Storlok !) gand e vinviou skei, dreit-oll ar "h/cajon", eur vouest a ranker azeza warni da skei war he fenn a-raog.\nE 2006 e teuas o fladenn genta er-mêz. Pemp all a vo da heul, unan anezo enrollet dirag an dud. A-hed ar bloaveziou o-devo bet digarez da vond da zeni e meur a vro, etre Slovakia, Alamagn, Spagn, Enez Borneo pe c’hoaz ar Chin ! Evel just eo bet cheñchet ar strollad eun tammig, C’hoant e-neus bet Kaou Gwenn d'ober traou all, dibabet e-neus Konogan an Habask sevel e strollad dezañ e unan, hag eo Lionel Le Page e-neus kemeret e blas ouz ar biniou hag an uillean-pipe.\nStartijenn gand an oll, war leurenn an Avel-vor\nPa ‘z eo en em gavet Julien Stevenin ouz ar gitar-izel (pe iz-gitar, ma kavit gwelloh) eo bet cheñchet a-grenn doare ar strollad. Deuet eo ar ritmou da veza kreñvoh ha sklêrroh, da leskel plas d’ar gitar d’ober traou all. Energiez a zo gand ar baotred-se, n’o-deus ket choazet o ano dre zigouez, krebabl. Ouspenn eo eur strollad euz an dibab da lakaad an dud da zañsal er festou-noz. Rag n’eo ket toud ober krak-poum krak-poum, red eo ivez gouzoud penaoz e ya an dañsou endro a-benn gouzoud seni anezo, sikour an dañserien ha lakaad anezo en o êz.\nSoñj am-eus euz ar youl hag ar c’hoant a oa ganto p’o-deus greet unan euz dibabou pouezusa o buhez : beva diwar ar muzik, ober eur vicher deuz outañ. Echu e oa abaoe pell ar bloaveziou deg-ha-tri-ugent ma oa êz gonid arhant en eur vond d'ar festou-noz. P’o-deus int dibabet mond war ar vicher e oa diêz dija d’ar zonerien kavoud labour. Pa veze nebeutoh a festou-noz, e veze gonezet neubeutoh ivez, diêsoh beza kemeret e karg gand an Assedic hag an hu war an "intermitourien".\nPadal, war-raog int êt, o muzik dezo o-deus krouet, beo int chomet e bed ar muzik, ha beo-pesk zoken peogwir o-deus lidet ugent vloaz o strollad Startijenn e fin ar bloaz, warlene. Evel just e oa red hen ober war an ton braz, ha gand mignoned, mar plij ! En o zouez e oa gour-glazarded ar festou-noz : ar Sonerien Du. Pemp bloaz ha daou-ugent 'zo e lakont an dud da zañsal, hag embann a ra paotred Startijenn e rafe plijadur dezo padoud ken pell all…\nNozvez an ugent vloaz e sal an Avel-Vor e Plougastell-Daoulaz e oa startijenn ivez gand ar strollad Hiks ha ne vez ket gwelet aliez a-walh e kostez Brest siwaz, startijenn bepred gand ar vreudeur Guichen a lake on tud yaouank da huñvreal pell 'zo dija pa selaouent deuz strollad Ar Re Yaouank, a-raog ober ken brao hag ar re-ze. Strollad gwella Breiz-Uhel a oa ivez war al leurenn : Hamon-Martin Quintet, pemp soner dreist-ordinal a vez ganto eur muzik speredeg. Quintet bepred gand an daou Dregeriad Le Bour ha Bodros, ha ne vank ket startijenn dezo kennebeud, Plantec, David Pasquet Trio, toud ar re-ze a oa war al leurenn e Plougastell ar zadornvez-se. Hag ar merhed 'ta neuze ? Eo ! Deuet e oa Talec hag ar Brigant hag eur blijadur eo bet se, rag kana bravoh-brava a ra Rozenn Talec.\nSed a oa eta ugent vloaz ar strollad Sartijenn… Ha kosaad a rafen ivez, me ? Yehed mad dezo atao, ha kalon da vond pelloh !\nN'eus ket kalz a vrezoneg war lehienn internet ar strollad, a ranker lavared. Mond da weled anezi a ranker memestra : Ar strollad Startijenn\nPoltred ar strollad "Startijenn", uhelloh a-gleiz : © Francois Le Naoures NAO.\nEvid lenn an oll bennadou a-uz war o hed\nPrenit 'ta niverenn 315 Brud Nevez : 7 € ar skwerenn war baper (keit ha ma vo deuz outo !) ha 4 € ar stumm niverel.


Buhez ar Sent/1912/Gien, kloc’her - Wikimammenn\nBuhez ar Sent/1912/Gien, kloc’her\n◄ Yan-Gabriel Perboyre Gien Katel Fieschi ►\nNe oa ket evit miret ouz e zaerou da redek pa zonje pegen stag eo an dud ouz madou an douar ; doujanz en devoa evit an dud vras ; chom a rê en e renk, ha karet a re anezan, daoust pegen izel oa, abalamour m’eo êsoc’h d’ar beorien ober o zilvidigez eget d’an dud pinvidik.\nE garante evit e nesan a oa par d’ar garante en devoa evit ar binijen ; rannan rê gant ar re ezommek an nebeut en deveze, ha chom a rê da yun alïes e-unan evit kaout muioc’h da rei d’eze. Bemde e ouie kemer eur pennad bennak war e amzer evit mont da welet an dud klanv, hag ober a rê d’eze ar muian vad a c’halle.\nEun devez ma oa daoulinet en iliz Itron-Varia Laeken, eun hanter-leo bennak diouz Bruxel, person ar barouz-ze a oe souezet o welet pegen c’houek e pede ; goude bezan komzet outan eur pennad, e oe souezetoc’h c’hoaz o welet pegen barrek oa d’en em denn war hent ar baradoz, hag hen c’hoaz yaouank-flamm ; derc’hel a reas anezan gantan da gloc’her.\nGien a oa aketus da zon ar c’hleier, da skubat an iliz, da gempenn an ôteriou ; ne roë ket a amzer d’al loustoni da zevel na d’ar c’hevnid da steui o gwiad ; ar pennadou amzer a chome gantan goude bezan renket pep tra evit ar braoan, a dremene en harz treid an ôter ; a-wechou e chome nozveziou pen-da-ben da bedi ; kastizan rê e gorf gant pinijennou kalet, evit ma kemerje Doue true outan d’ar varn divezan.\nKen izel ha ken hegarat oa a galon ma oa karet gant an holl ; ne oa ket bras e c’honidegez, ha koulskoude e kave an tu da ziouered meur a dra gant ar paour. Eun devez, eur marc’hadour eus Bruxel, o welet pegen troet oa d’ober aluzen, a ginnigas d’ezan mont war hanter gantan d’ober kommers, war digare ma c’honezje muioc’h evelse, hag e c’hallje ive, en doare-ze, ober muioc’h a vad d’ar paour.\nGien, hep goulenn netra digant den, a yeas da heul ar zorc’hen a oa laket en e benn, mes ne zaleas ket da anaout e oa kouezet en eur pech stignet dirazan gant an drouk-spered. Eul lestrad marc’hadourez hag en devoa e lod enne a oe kollet, pa oa war ’n em gaout er porz.\nDiwar neuze, e welas oa faziet o chench micher, eus e benn e-unan, ha kement a geun en devoe ma lakas en e benn mont da bardonan da Rom ha da Jeruzalem. Pa oa o tizrei da Rom, e kavas eno Wondulf, chaloni Anderlek, a oa o vont da Jeruzalem gant eun nebeut pardonerien. N’o devoa ket c’hoaz grêt ar veaj, hini ebet aneze. Gien, hag a ouie an hentchou, a yeas d’o diskouez d’eze, mes ar glac’har en devoe d’o gwelet o vervel holl er Palestin, gant eur c’hlenved stagus. Goude bezan sebeliet o c’horfou gwellan m’halle, e tizroas d’e vro : seiz vla oa bet oc’h ober e dro. Prest goude e varvas en Anderlek, d’an 12 a viz gwengolo 1012.\nAdtapet diwar « https://br.wikisource.org/w/index.php?title=Buhez_ar_Sent/1912/Gien,_kloc’her&oldid=38182 »\nKemmoù diwezhañ degaset d'ar bajenn-mañ d'an 5 Gou 2012, da 11:48.


Lenn-egezh vrezhonek e Douarnenez #1\nYezh ha sevenadur Breizh e Bro Douarnenez\nSizhunvezh ar BZG\nSizhunvezh ar BZG 2016\nAccueil » Nevez » Lenn-egezh vrezhonek e Douarnenez #1\npublié dans Nevez, Nevez\nMuioc’h a levrioù brezhonek er vediaoueg !\nAbaoe bloaz e labour Emglev Bro Douarnenez gant Mediaoueg Douarnenez evit klask diorren an dastummad dielloù brezhoneg er vediaoueg.\nMeur a dra zo bet lañset :\n– amprestiñ levrioù digant levraoueg Penn-ar-Bed : ur 100 levr bennak zo bet prestet d’ar vediaoueg, evit ar re vras kenkoulz hag ar re vihan. Ul lodenn vat anezho zo bet lakaet war an estajerennoù e fin miz Even. Ar re all zo bet lakaet e katalog ar vediaoueg hepken met gallout a reer amprestiñ anezho memestra.\n– prenañ levrioù nevez : un nebeud levrioù dave zo bet urzhiet e miz Gwengolo, dizale en em gavfont war ar stalennoù :\nFrancis Favereau, Anthologie de la littérature de langue bretonne au XXe siècle, tome II D’une guerre à l’autre : Breiz Atao et les autres en littérature, 1919-1944\nFrancis Favereau, Anthologie de la littérature de langue bretonne au XXe siècle, tome III, De 1945 à 1968\nYezhadur ! Yann Gerven\nJules Gros – Le Trésor du breton parlé Tome 1. Le langage figuré\nAl levrioù brezhonek ne vezont ket amprestet kalz. 2016-2017 vo ur bloavezh taol-easae evit gwelet ha dedennet eo ar pennoù-sardin gant al levrioù brezhonek (hag amprestiñ a reont levrioù brezhonek kea ?) ha peseurt doare levrioù ? Levrioù Levraoueg Penn-ar-Bed vo ar sandilhon amprouiñ evit muzuliañ kement-se.\n– pinvidikaat an dastumad DVDoù brezhonek : ur c’henlabour zo etre Emglev hag ar vediaoueg evit gwelet penaos mont hebioù d’ar skoilhoù zo evit gellet prenañ DVDoù brezhonek. Spi hon eus e c’hello ar vediaoueg prenañ 3 pe 4 DVD brezhonek bep bloaz, dreist-holl reoù evit ar vugale.\nEvit klask al levrioù brezhonek war gatalog ar vediaoueg, mont war : catalogue > recherche guidée, skrivañ « breton » evit ar rummad « genre », 144 diell a zeuio war-wel. N’emañ ket aze holl levrioù brezhonek ar vediaoueg met ul lodenn vat ‘vez kavet aze memestra.\nKontañ a reomp warnoc’h evit diskouez d’ar vediaoueg oc’h dedennet gant al levrioù ha DVDoù brezhonek.\nLevrioù « bam d’ar galon »\nEmglev Bro Douarnenez a roio keloù deoc’h diwar-benn e genlabour gant ar vedioueg, div pe deir gwech bep bloaz. Goût a reomp e lennomp alies levrioù peogwir hon eus lennet pennadoù diwar o fenn pe peogwir zo bet lâret deomp gant mignoned int dispar. Laouen e vefemp da skignañ pennadoù bihan diwar-benn levrioù brezhonek bet lennet ganeoc’h hag o deus plijet deoc’h kalz. Na chomit ket da dermal : goude bezañ lennet ul levr brav, krogit e-barzh ho pluenn ha kasit deomp ho ali (un destennig berr zo mat ivez !).\nLenn, Lire en breton\nUl lec’hienn divyezhek nevez gouestlet d’al levrioù e brezhoneg eo lenn.electre.com. Ganet eo bet ‘n eus ket pell zo diwar intrudu Lenn ha Levrioù e Breizh, Ofis ar brezhoneg hag Electre (ur benveg kelaouiñ evit michereien al levrioù gant un diaz titouroù war al levrioù embannet). Kinniget e oa bet al lec’hienn e-kerzh Gouel al Levrioù e Karaez e fin miz Here.\nPetra ‘vez kavet enni eta ? Al levrioù embannet e brezhoneg gant un diverradenn (e galleg hepken evit poent) ha titouroù all (embanner, deiziad embannadur, priz h.a…). Ul lec’h plijus ken ken da weladenniñ http://www.lenn.electre.com/fr\nEmglev Bro DZ war Facebook\nLakaat ho anv ha resevit hon lizher kelaouiñ\nEmezelit er gevredigezh !\nDeuit ganeomp : folenn emezelañ


Ar c’hog gwenn - Anjela Duval\nAr c’hog gwenn\nNevez ‘oa c’hoazh em c’horn-bro ar ouenn yer Leghorn. Nevez ‘oa ivez end-eeun ar c’hiz da sevel yer a vandennadoù, a borzhiadoù, da lavaret eo en ur stumm disheñvel-tre diouzh ar c’hiz kozh. Ne veze nemet un dousenn pe div pe deir a yer e pep menaj hervez ment an douar vak en-dro d’an ti kentoc’h eget hervez ment ar feurm.\nMa, bremañ ‘ta ‘oa ar c’hiz o tont da sevel yer ‘n un doare teknikel ha kenwerzhel. Yer a ouenn c’hlan moarvat. Bez’ ‘oa er bourk ur paotr a-raok, ha daoust dezhañ kaout ur vicher a baotr-e-bluenn a lakaas en e benn sevel yer. Bez’ e krogas gant hanter-kant evn a ouenn Leghorn. Ar yer gwenn-kann-se gant ur mell klipenn ruz evel roz-aer, dever enno, mat da skrapat ha mat-kenañ da dozviñ.\nEvel meur a hini all e c’hoantais kaout vioù yer gwenn da lakaat da c’horiñ. Met holla ! ‘oa ket dañjer. An aotrou-mañ ‘oa ket o klask gwelout niver ar yer o kreskiñ, se vije koll ar c’hoñvers. « N’eo ket mat va vioù, emezañ, re nebeut a gigi ‘m eus. It da brenañ evned mar deo kreñv ho yalc’h rak ker int avat ha diaes da sevel… »\nMa, pennek on bet a-viskoazh. Yer Leghorn a felle din ha bez’ am bije pe vije start ar foenn da dennañ. Met bihan ‘oa va arc’hant. Ne vern. Dre hanterouriezh migno- ned am boa gallet kaout ur c’hog diouzh ti paotr ar yer. « Na lezit ket ar poñsin-se re bell er forn, eme an itron da’m mignoned, rak hennezh zo tener e gig, maget evel m’eo bet. » Met setu planedenn Yann gog, e-lec’h mont d’ober anaoudegezh gant ar forn ‘oa deut du-mañ d’ober un tad-yer. Ha me ‘gomz deoc’h eus ur paotr faro ! Gwenn evel an erc’h, ur glipenn ruz ‘vel roz-aer, un heuzoù melen, hag eñ sonn war e elloù ha krog dija da ganañ, mar plij.\n‘Oa ket bet pell o kouezhañ e karantez gant va folizi ha prestik am boa vioù da lakaat da c’horiñ d’ur c’hozh sklokerez. Ha setu bastarded Leghorn o tiflukañ, ha lec’h en devoa ar c’hog gwenn da vezañ lorc’hus ha bez’ a oa, me ‘lavar, daoust dezhañ da vezañ ur paotr skañv, bez’ ‘oa buz ha buhez ennañ ha balc’h ar lamm anezhañ. Kalz a abegoù en devoa end-eeun da vezañ balc’h. Daoust hag-eñ n’oa ket bet lakaet ar c’hog kozh er soubenn d’ober plas dezhañ ? Daoust hag-eñ n’eo ket eñ a dihune tud ha loened bep mintin gant e gokoriko skiltrus ? Daoust hag-eñ n’eo ket eñ a rae ar polis war al leur pa groge katailh etre ar sklokerezed hag an dozverezed ? Daoust hag-eñ n’eo ket e vugale al labousedigoù koant ha mibin-se o skrabañ dija ken dilu en-dro d’an teil ? Daoust hag-eñ n’eo ket eñ a gave tres eus an tachennoù nevez-hadet ? Aze avat a fazie a-wechoù, rak Loulout kozh, ar c’hi du iset gant e vestr, a denne dezhañ pluennoù eus e lost. Kement ha ken bihan end-eeun ma kounnaras un deiz ha ma kredas ober tal d’ar c’hi, ken ma reas dezhañ tec’hout.\nAdalek an deiz-se e kredas da Yann gog bezañ deut da vestr bras. Trec’hiñ ‘reas al lorc’h warnañ ha fellout ‘reas dezhañ sujañ ivez an dud. Pa wele tud estren d’an ti oc’h antren er porzh ‘n em lakae da ganañ gant ur stumm drouk sonn war e elloù hag o flapañ e zivaskell ken ma krene gant ar gounnar. Iskis eo pegen speredek ‘oa al loen pluñv-se. ‘Oa ket ‘vit gouzañv ar c’hlakennoù. Ma veze aet war e glud e teue raktal en traoñ adalek ma kleve mouezh ur glakenn bennak, lammat a rae war ar voger vihan hag ac’hane war o choug. Ar vugale o dije aon bras outañ. Un dañjer ‘oa en gwirionez. Ma lavaras va zad un deiz : « Feiz, ret vo lakaat ar c’hog gwenn er soubenn pe savo trouz diwar e benn. » Barnet ‘oa eta d’ar marv, ha kavet un deiz evit an aberzh : mont a raje d’ober friko an dornañ. Unan eus an amezeien, ur paotr ampart war ar vicher kiger a deuas d’ober e stal d’ar c’hog gwenn asambles gant ur yar all, pe ziv ? ‘m eus ket soñj kaer.\nEvit dibluñvañ aesoc’h va loened am boa bervet ur bodezad vat a zour.\n« Marv int, Marsel ?\n— Ya, ya, deuit hardizh, na fiñv hini ‘bet ken. »\nN’on ket ‘vit gouzañv gwelout loened o vervel… Boenn… Marv mat ‘oant ha dour bervet warno er bodez. « Oi ! Gwa ! Va Doue ivez ‘ta !… » Ganin o vlêjal diwar va spont ‘oa diredet Marsel eus an ti a-greiz evañ ur chopinad sistr.\n« Petra zo ? En em boazhet oc’h ?\n— O va Doue ivez ‘ta. Ar c’hog. ‘Oa ket marv. Nijet eo kuit ha stribilhet dour bervet din ‘leizh va dremm. O ! al loen-se zo eus perzh an diaoul ‘velkent.\n— Biskoazh kemend-all ! Hag emañ pelec’h ? Fidambie me zo ‘vont da lemel ar c’hoant nijal digantañ. Gortoz. »\nTapet ‘oa ar c’hog dindan ar vodenn-veuz, hag an dro-se n’eo ket gant e gontell ‘oa aet Marsel dezhañ avat. Met gant ar falz war ar pigos da drailhañ keuneud en devoa distaget e benn dioutañ lip. Ur flapadenn bennak a glevis anezhañ oc’h ober d’e zivaskell, hag echu… Ma feiz, un tamm disfiz am boa c’hoazh pa soubis anezhañ evit an eil gwech er bodezad dour berv. Met an dro-mañ ‘oa marv-mat.\nHa kennebeut n’en doa kanet ouzh ar ber\nDa lavaret d’ar justis na raent ket o dever,\nevel ma veze kanet er gwerzioù kozh gwechall. Goude graet gantañ un tamm tro er pod-soubenn ‘voe graet ur gefalennad yer ha piz bihan da baotred an dornañ. Ha ma na’m c’hredit ket n’hoc’h eus nemet mont da c’houlenn diganto.\n9 a viz Mae 1965


Pajenn:Marrec - Doctrin ar guir Gristen.djvu/311 - Wikimammenn\nPajenn:Marrec - Doctrin ar guir Gristen.djvu/311\nyun hed-ha-hed, a zo obliget d’e ober hervez o galloud : Doue ne c’houlen quen digantho ; mæs o vancout da ober o fossubl, e pec’hont marvelamant. An esquibien, pere a zo laqueet gant Doue evit gouarn e Ilis, a ell, evit ræsoniou-mâd ha legitim, dispansi eus ar yun e general, ha rei ar memes galloud da bastoret an eneou.\nNa da zadorn, na da vener,\nAn Ilis, dre’r gourc’hemen-ma, a zifen dibri quic da vener ha da sadorn, hep necessite hac hep permission ; ha quemen-ma evit enori passion hac enteramant hor Zalver, hac evit hon disposi da santifia-mâd ar zul.\nI. An Ilis a fell dezi e ve ato præsant d’hor speret ar zonch eus a bassion hac eus a varo hor Zalver, evit hon douguen da zetesti ar pec’het ha d’en em viret outhan. Evit quemen-se ive, en deus hor Zalver e-unan, instituet ar sacrifiç santel eus an oferen, hac en deus lezet gueneomp e gorf hac e voad precius er sacramant adorabl eus an auter. Goude m’en devoa instituet ar sacramant-ma, e lavaras d’e ebestel, hac en o fersonach d’an oll veleyen : grit quemen-ma e memor ac’hanon : hoc facite in meam commemorationem , da lavaret eo, offrit ar sacrifiç-ma e memor eus va fassion : sant Paul a lavar ive eus e berz d’an oll gristenien penos quellies guech ha ma communiont e nevezont ar memor eus e bassion  : ret eo eta en deffe hor Zalver carantezus un dezir-bras hor he memor eus e souffrançou hac\n↑ [Cf. I. Cor XI, 25.]\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/311&oldid=100143 »\nKemmoù diwezhañ degaset d'ar bajenn-mañ d'an 25 Meu 2017, da 22:25.


Un doare toullgorfañ eo an ampallang, ha gantañ e vez toullet mezenn ar c'halc'h a-led, eus an eil tu d'egile. Treuzet e c'hell bezañ ivez kan an troazh.\nPa vez staliet ar bravig en toull, ur varrennig en degouezh-mañ, e rank bezañ hir a-walc'h evit chom hep strishaat betek re ar c'halc'h e-keit ma vez o pareañ ha pa vez o reutaat.\nUnan eus an toullgorfadurioù poaniusañ eo an apadravya moarvat, rak toullet e vez lodenn kizidikañ ar c'halc'h. Met talvout a ra ar boan. Ur wech pareet (etre 4-6 miz betek ur bloaz a-bezh nemetken) e tegasfe plijadur e-leizh d'ar paotr bet toullet a-drugarez d'ar fed ma vez flouret diabarzh ar c'halc'h war-eeun. Plijadur a c'hell degas d'ur vaouez ivez dre ma stokfe ar bravig ouzh he foent-G.\nGwisket e vije bet an toullgorfadur-mañ gant ar bobl dayak, hervez ar vruderien, met roud ebet ne gaver a gement-se.\nEvel meur a doullgorfeerzh all e veze graet gant paotred heñvelrevat da gentañ ha tud a blij dezhe ar sadomasocherezh. Hiriv e vije deuet eo da vezañ un tammig bihan boutinoc'h abaoe m'eo deuet an toullgorferezh da vezañ ur c'hiz, en ur bedig bihan eus sevenadur ar C'hornôg, abaoe diwezh ar bloavezhioù 1980 ha deroù ar bloavezhioù 1990.\nAdtapet diwar « https://br.wikipedia.org/w/index.php?title=Ampallang&oldid=1454357 »\nKemmoù diwezhañ degaset d'ar bajenn-mañ d'an 3 Ebr 2013, da 02:39.


lakaat evezh - Wikeriadur\nSavet diwar lakaat hag evezh.\nlakaat evezh ouzh un den pe un dra\n— « [...]. Te a vezo paket da gentañ, ma ne lakez ket evezh, [...}. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 75.)\nAr prinz yaouank, o welet e oa eun dra bennak war spered e vignon ha ne grede ket lavaret petra oa, a lakeas evez piz hag a anavezas e tlie eun dra bennak a vras beza o c'hoari gantan. — (G. MILIN, Gwechall-goz e oa..., Kemper, 1924, p. 9.)\nlakaat evezh ouzh ub : teurel evezh outañ\n— « Laka evezh, va mabig-me, ouzh ar jeant-se ivez, rak ken kriz eo hag ar roñfl kozh, nemet n'eo ket heñvel outañ a-ziavaez. [...]. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 88.)\ngant un islavarenn degaset gant na\nA-raok kuitaat diouzh ar gêr e lavaras d' e vamm ha d' e dad lakaat evezh na c'hoarvezje droug ebet gant e bried karet. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 14.)\nAdtapet diwar « https://br.wiktionary.org/w/index.php?title=lakaat_evezh&oldid=298591 »\nKemmoù diwezhañ degaset d'ar bajenn-mañ d'an 16 Mae 2020, da 16:07.


Elzas-Loren - Wikipedia\nAn Impalaeriezh Alaman, gant Elzas-Loren er mervent\nElzas-Loren (Alsace-Lorraine e galleg, Elsaß-Lothringen en alamaneg) a oa ur rannvro bet staget ouzh Alamagn goude ar Brezel etre Bro-C'hall ha Prusia e 1870-1871. Enni e oa Elzas en he fezh pe dost (war-bouez kêr Belfort) hag un tamm eus Loren en hanternoz ar broviñs-se. Tri departamant gall a gaver hiziv en tolead-se : Bas-Rhin, Haut-Rhin ha Moselle. Strasbourg e oa pennlec'h melestradurel ar vro.\nBet e oa an douaroù-se e Frankia ar Reter, gwechall, da vare ren ar roue Loeiz ar German. Kalz diwezhatoc'h e teujont, tamm-ha-tamm, da vezañ staget ouzh Bro-C'hall, etre 1552 (Metz) ha 1798 (Mulhouse). Goude ar Brezel etre Bro-C'hall ha Prusia e voent staget ouzh an Impalaeriezh alaman nevez-savet, dre Emglev Frankfurt. Ne voe goulennet tra ebet ouzh an annezidi pa dremenas an douaroù-se eus dalc'h Bro-C'hall da hini Alamagn e 1871, na kennebeut pa voe roet da Vro-C'hall en-dro e 1918-1919. Dindan ar renad alaman, etre 1871 ha 1918, e voe amsklaer statud ar vro : ur Reichsland e oa, perc'henniezh voutin an holl stadoù alaman all eus an Impalaeriezh. E 1911 e voe roet ur statud a-gostez da Elzas-Loren gant an Impalaeriezh, gant ur vonreizh.\nE 1918 e voe aloubet Elzas-Loren gant an arme c'hall e dibenn ar Brezel-bed kentañ. Ha staget e voe ouzh Bro-C'hall en-dro, dre Feur-emglev Versailhez. Gant ar C'hallaoued e voe klasket gallekaat ar vro, tra ma veze komzet rannyezhoù alamanek gant ar braz eus an dud. Kement-se a lakaas un emsav emrenour d'ober un tamm berzh er bloavezhioù 1920 ha 1930. E-pad an Eil Brezel-bed e voe staget Elzas-Loren ouzh Alamagn adarre, ha rediet e voe ar baotred yaouank da vont d'an arme alaman. Ouzhpenn 40 000 anezho a varvas, war dalbenn Rusia dreist-holl. Staget e voe an tolead ouzh Bro-C'hall en-dro goude ar brezel. Abaoe eo digresket kalz an implij eus ar rannyezhoù alamanek.\nAr yezhoù (hag ar rannyezhoù) komzet en Elzas-Loren (kartenn c'hallek)\nRepublik Soviedel Elzas\nAdtapet diwar « https://br.wikipedia.org/w/index.php?title=Elzas-Loren&oldid=1908093 »\nKemmoù diwezhañ degaset d'ar bajenn-mañ d'an 1 Eos 2021, da 22:02.


Kaozeal:Iparralde - Wikipedia\nWar a welan e lakaer un diforc'h ar wikipedia euskarek etre eu:Hegoalde ha eu:Hego Euskal Herria diouzh un tu hag etre eu:Iparralde ha eu:Ipar Euskal Herria diouzh an tu all. A-hendall e vefe mat, marteze, menegiñ an diforc'h politikel a gaver alies etre implij an eil stummoù hag ar re all (par d'an diforc'h-implij etre "Euskadi" hag "Euskal Herria"). N'eus, me 'gav din eo ar stummoù "Iparralde" hag "Hegoalde" ar re implijetañ/brudetañ evit envel bep ur pennad hollek diwar o fenn (da lâret eo hep diforc'hañ etre "Hegoalde" ha "Hego Euskal HErria". A galon, Neal (Kaozeal) 6 Gwe 2009 da 08:30 (UTC)\nNe lakaer kemm ebet. Lenn mat.Bianchi-Bihan 6 Gwe 2009 da 08:43 (UTC)\nA-du gant Neal, un diforc'h zo, implijout un eil tro-lavar pe eben n'eo ket neptu deus ar pezh a sell ouzh ar politikerezh, evel gant Euskadi hag Euskal Herria. Ma ne zibabomp ket ober gant pep ger e bajennad, ar gwelañ vefe moarvat ober gant Iparralde hag Hegoalde evit an titloù. A galon. --Arko 6 Gwe 2009 da 10:03 (UTC)\nUr c'hemm a lakaer dre ar fed ma gaver pennadoù disheñvel ha n'eo ket adkasoù nemetken... Diouzh an tu all, d'am soñj n'eo ket gwall boellek ober gant "Ipar Euskal Herria" evit titl ur pennad pennañ (kaset diwar "Iparalde") diouzh un tu met gant "Hegoalde" (adkas ebet diwar "Hego Euskal Herria") diouzh an tu all. E Stad Spagn d'an nbeutañ e tiforc'her etre "Euskadi" (anv ofisiel) hag "Euskal Herri" (implijet gant HB, h.a.) hag ivez "Euzkadi" implijet gant PNV/EAJ... D'am soñj e kaver an hevelep diforc'h etre "Hegoalde" hag "Hego Euskal Herria" ivez... Neal (Kaozeal) 6 Gwe 2009 da 10:20 (UTC)\nPajennoù digejañ eo ar pennadoù "Hegoalde" en euskareg, dibabet gante ober gant "Hego Euskal Herria" evit ar pennad pennañ. Un dibab politikel an hini eo. N'on ket a-enep sevel a-du gnt an dibab politikel-se, met ret e vefe sklaeraat ar fed m'ez eo anezhañ un dibab politikel d'am soñj, dreist-holl m'eo anezhañ ar stumm nebeutañ implijet/anavezet e yezhoù estreget an euskareg d'am soñj-me ivez. --Neal (Kaozeal) 6 Gwe 2009 da 10:24 (UTC)\nLiammoù[kemmañ ar vammenn]\nKantadoù ha kantadoù liammoù Iparralde a zo a-hed ar pajennoù (evit pajennoù ar c'humunioù, ar c'hantonioù paneveken), pa zlefen kas da Ipar Euskal Herria, ar memes tra evit Hegoalde hag Hego Euskal Herria. Ha talvoudus eo digemmañ ha kaout 4 fajenn e-lec'h 2, ha kaout rouestl liammoù forzh pegement? N'on ket sur.--Trec'hlid mitonet (kaozeal) 28 C'hwe 2014 da 11:36 (UTC)\nAdtapet diwar « https://br.wikipedia.org/w/index.php?title=Kaozeal:Iparralde&oldid=1557678 »\nKemmoù diwezhañ degaset d'ar bajenn-mañ d'an 28 C'hwe 2014, da 11:36.


Kounlid an Eil Brezel bed\nUn albom evit derc’hel soñj eus an Dieubidigezh e Breizh\nNiverus eo bet ar Vretoned o respont d'ar galv embannet er gelaouenn “Breizh A-gevret”. Pedet e oant ganti da gas o zestenioù diwar-benn an Dieubidigezh e Breizh ; o embann a reomp e-barzh un albom da zerc’hel soñj, ennañ istorioù buhez ha luc'hskeudennoù gwenn ha du. Da follennata enlinenn ivez !\nGouel Breizh adarre a-benn an Nevez-amzer\nDa-geñver Gouel Breizh e vez fest e-pad 10 devezh gant tost 300 abadenn e Breizh hag e lec’h all. Ouzhpenn 200 000 arvester a oa bet e 2014. Kalz raktresoù zo bet roet lañs dezho dija met c’hwi ivez a c’hall kemer perzh er festoù ha bezañ lakaet war-wel gant an emgav bras-se eus sevenadur Breizh.


Pajenn:Perrot - Bue ar Zent.djvu/94 - Wikimammenn\nPajenn:Perrot - Bue ar Zent.djvu/94\nDe kentan a viz C’houevrer\nAr vrasan eus ar zentezed ganet etouez hon breudeur a Iverzon eo Berc’hed, patronez o bro, ha tostan zantez a lakont d’ar Werc’hez Vari.\nHanvet eo bet « burzuderez » abalamour d’an niver a vurzudou he deus grêt en he bue, hep kontan ar re en deus grêt Doue en he c’henver. Ar c’hentan a oe ma c’halvas anezi da leanez ha da zantez, eviti da vezan ganet er-mêz eus ar briedelez.\nHe mamm a oa sklavourez gant he zad, eun dijentil iverzoniad hanvet Duptas.\nHeman a roas Berc’hed da zevel d’eur gristenez vat a zeskas d’ezi karet Doue hag ar gwerc’hded.\nPa oe arru savet mat, Duptas he c’hemeras en e di ; ober a rê kalz a stad anezi, kouls ha kement he gwele, abalamour d’he gened ha d’he furnez. Meur a zen yaouank a deuas d’he goulenn evit pried. Hi, ’vit gallout dizamman ane, a bedas Doue da lemel diganti he gened. Chilaouet a oe he feden ; koll a reas eul lagad, ha kerkent, evel m’he devoa c’hoant, e oe lezet en peuc’h. War an hevelep digare, e kuitaas ar bed, gant ter blac’h yaouank-all, evit ’n em westlan holl da Zoue. En eur gleuzen dero, eiz leo bennak diouz kêr Dublin, e rejont o chomaj ; al lec’h a oe hanvet, diouz ze, Kel-dero, pe Kil-dare.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/94&oldid=141262 »


Piramidenn (Egipt) - Wikipedia\nEmañ piramidennoù Henegipt e-mesk ar brasañ savadurioù a voe savet biskoazh gant an dud hag ez eont d'ober unan eus an arouezioù kreñvañ ha padusañ eus sevenadurezh Henegipt. Savet e oa ar pep brasañ anezhe e-doug an Henimpalaeriezh hag ar grennimpalaeriezh. Anvet int krugelloù-maen e Sketla Segobrani.\nUr gwel eus piramidennoù Gizeh diouzh ar bladenn er su d'ar savadurioù. A gleiz da zehou emañ Piramidenn vras C'houfou, Piramidenn Kafre ha Piramidenn Menkaoura. Liammet e oa an teir firamidenn vihan en diaraog ouzh Piramidenn Menkaoura.\n1 Ijinadenn hag emdroadur ar piramidennoù\n2 Arouezelezh ar piramidennoù\n3 Niver ha lec'h ar piramidennoù\n3.1 Abou Rawash\nIjinadenn hag emdroadur ar piramidennoùAozañ\nDa vare an tierniezhoù kentañ eus istor Henegipt e veze beziet ar pennoù bras e frammoù heñvel ouzh un hirgarrezenn anvet mastabaoù.\nAr c'hentañ piramidenn egiptat anavezet zo lakaet war gont ar savour Imhotep, a lakaas sevel ar pezh a zlee bezañ ur bez evit ar faraon Djoser, diouzh a soñj an arkeologourien. Imhotep a c'hallfe bezañ bet an hini kentañ a empentas mennozh ar mastabaoù berniet an eil re war ar re all. Ar savadur krouet e-giz-se en doa ur serten niver a "zerezioù" a zigreske o ment seul ma saved etrezek an nec'h anezhañ. An disoc'h eus e labour e oa Piramidenn dereziek Djoser — a oa savet evit talvezout e-giz ur viñs ramzel ma c'hallfe ene ar faraon marv pignat betek an neñv. Ken pouezus e oa e oberenn ma oa lakaet Imhotep da zoue gant Egiptiz diwezhatoc'h.\nKlotañ a ra ar prantad ma oa savet ar muiañ a biramidennoù gant an hini ma oa hollveliegezh ar faraoned en he c'hreñvañ. E-pad ar mare-se eo e oa savet ar piramidennoù brudetañ, ar re e-kichen Gizah. Diwezhatoc'h, abalamour ma oa digresket kreizennadur ar galloud, e tigreskas ivez ar c'halloudez hag ar youl da ouestlañ ar pinvidigezhioù ret evit sevel hevelep savadurioù divent. Dont a reas ar piramidennoù da vezañ bihanoc'h, savet en un doare disteroc'h, hag alies diwar vall.\nPell goude diwezh ar prantad ma veze savet piramidennoù en Henegipt, ez eus bet savet ur bern piramidennoù e Nubia, e norzh ar Soudan hiziv, goude aloubadenn ar pep brasañ eus Henegipt gant rouanez Napata. Daoust ma oa bet berr ren Napataiz e traoñienn an Nil ha ma paouezas e 661 kent J.-K., e voe bras levezon ar sevenadur egiptat warne, ha da vare rouantelezh nubiaat Meroe (er prantad etre 300 kent J.-K.– 300 eus hon oadvezh) e vleuñvas ur prantad ma oa savet ur bern piramidennoù eno. En tu all da zaou c'hant piramidenn nubiat, awenet gant bezioù faraoned Henegipt, a oa savet e-kichen kêr-benn ar rouantelezh.\nDiskouez a ra an daolenn da-heul kronologiezh savadur ar pep brasañ eus ar piramidennoù pennañ meneget amañ da-heul. Evit pep piramidenn ez eo merket anv ar faraon en deus lakaet he sevel, e ren ha lec'h ar biramidenn.\nPiramidenn / Faraon\n2630 - 2612 kent J.-K. Saqqara\n2612 - 2589 kent J.-K. Dashur\n2612 - 2589 kent J.-K. Meidum\n2589 - 2566 kent J.-K. Gizah\n2566 - 2558 kent J.-K. Abou Rawash\n2558 - 2532 kent J.-K. Gizah\n2532 - 2504 kent J.-K. Gizah\n2487 - 2477 kent J.-K. Abousir\n24 77 - 2467 kent J.-K. Abousir\n24 16 - 2392 kent J.-K. Abousir\n1991 - 1962 kent J.-K. Lisht\n1971 - 1926 kent J.-K. Lisht\n1897 - 1878 kent J.-K. el-Lahoun\n1860 - 1814 kent J.-K. Hawara\nArouezelezh ar piramidennoùAozañ\nDaoust ma'z eo ali an holl e oant savadurioù da veziañ ar Faraoned, e sav dizemglev etre ar skiantourien diwar ar pennaennoù teologel o defe broudet Henegiptiz da sevel anezhe. Hervez un damkan e vezent aozet evel un doare "ardivink da zasorc'hiñ".\nKrediñ a rae da Egiptiz e oa al lodenn deñfal eus an oabl, a seblante ar stered treiñ en-dro dezhi diouzh an noz, an nor fetis etrezek ar baradoz. Unan eus ar ribouloù strizh a ya eus ar gambr-bez pennañ a-dreuz holl gorf ar Biramidenn Vras zo buket war-eeun trema kreiz al lodenn-se eus an oabl. Lakaat a ra kement-se da soñjal e oa bet aozet evit bezañ imlijet evel un doare da gas ene ar faraon marv dre hud war-eeun e bed an doueed.\nSavet e oa holl biramidennoù Henegipt war c'hlann gornôg an Nil, e tu ar c'huzh-heol, hag a oa liammet ouzh rouantelezh ar marv e mitologiezh Henegipt\nSoñjal a reer e taolenne framm ar piramidennoù ar bern douar kentañ a oa bet krouet ar bed diwarnañ hervez kredennoù Henegiptiz. Soñjal a reer ivez ez eo heñvel framm ar piramidennoù ouzh ar bannoù heol o tiskenn, hag ar pep brasañ anezhe a veze goloet gant ur gwiskad maen-raz gwenn levnet, a zistaol mat bannoù an heol, abalamour da reiñ dezhe un neuz skedus pa vezent gwelet a-bell. Badezet e veze alies ar Piramidennoù en un doare a ra anv eus sked an heol. Da skouer, anv gwirion ar Biramidenn gamm e Dahshour a oa Ar biramidenn skedus er su, hag hini piramidenn Senwosret, en el-Lahoun, a oa Senwosret a sked.\nNiver ha lec'h ar piramidennoùAozañ\nAn niver a biramidennoù en Egipt hiziv an deiz a vefe, hervez ar mammennoù, etre 81 ha 112, met ar muiañ niver a soñj ez eus muioc'h. E 1842 e savas Lepsius ur roll piramidennoù, ma kontas 67 savadur, met kalz re all zo bet dizoloet hag anavezet abaoe an amzer-se. Diresis eo ar gont rak kalz piramidennoù bihan zo en ur stad fall-kenañ hag a denn da bernioù atredoù. Bremañ hepken e vezont dizoloet ha renablet gant an arkeologourien. Emañ bodet ar pep brasañ anezhe en un niver a dachennoù piramidennoù. Emañ renablet ar re vrasañ, eus an norzh d'ar su, amañ da-heul.\nAbou Rawash eo lec'h ar biramidenn norshañ en Egipt (estroc'h evit dismantroù piramidenn niverenn unan Lepsius), Piramidenn Djedefre, mab hag hêr ar faraon C'houfou, kouezhet en he foull evit an darn vrasañ. En deroù e soñjed ne oa ket bet peurechuet ar biramidenn-se biskoazh. Bremañ, avat, e kred d'an arkeologourien e oa bet echuet, hag ouzhpenn-se e oa tamm-pe-damm a vent gant piramidenn Menkaoura, ar pezh a rafe anezhi unan eus an hanter zousennad piramidennoù brasañ en Egipt.\nEvel ma oa e-kichen ur c'hroashent a-bouez e oa deuet da vezañ ul lec'h aes evit kemer mein. Kregiñ a reas ar preizerezh-se en amzer ar Romaned ha lezel a reas nebeut a dra estreget un nebeud tammoù maen war an duchenn naturel a yae d'ober sichenn ar biramidenn. Ur biramidenn vihan a oa e-kichen zo bet miret en ur stad welloc'h.\nTaolenn eus strollad piramidennoù Gizeh.\nSellet ouzh ar pennad Gizah\nE Gizah emañ Piramidenn C'houfou (Anavezet ivez evel ar "Biramidenn vras" ha "Piramidenn C'houfou"); Piramidenn C'hefren, un tamm bihanoc'h ; Piramidenn Menkaoura (pe Mykerinos), krenn a-walc'h he ment, asambles gant un niver a savadurioù bihanoc'h anvet "piramidennoù rouanez"; ha Sfiñs Gizah.\nDiwar an deir vrasañ, hini C'hefren hepken he deus miret ul lodenn eus he gwiskad orin e maen-raz levnet, tost d'hec'h apex. Seblantout a ra brasoc'h ar biramidenn-se evit hini C'houfou zo en he c'hichen abalamour ma oa bet savet en ul lec'h uheloc'h, ha dre ma'z eo sershoc'h speurennoù ar savadur. E gwirionez ez eo bihanoc'h koulz e-keñver he ment hag he zolzennad.\nBered-Veur Gizah zo bet darempredet abaoe an Henamzer gant beajerien ha touristed, ha brudet e oa er marevezh hellenadek pa oa lakaet ar Biramidenn vras war roll seizh marzh ar bed gant Antipater Sidon. Hiziv an deiz ez eo an hini nemetañ eus holl ar marzhoù-se a chom.\nEl lec'h-se, e-kreiz etre Gizeh hag Abousir, e kaver div biramidenn diechu eus an Henimpalaeriezh. Perc'henn ar biramidenn zo en norzh a oa ar faraon Nebka moarvat, hag ar framm er su zo lakaet war gont ur faraon eus an trede tierniezh anvet C'haba, anavezet ivez evel Houdjefa, warlerc'hiad Sec'hemc'het. Ren pevar bloavezh C'haba a zispleg moarvat e oa chomet diechu e biramidenn dereziek. Hiziv ez eo ugent metrad uhelder ; ma vije bet peurechuet e vije savet betek 40 metrad uhelder.\nSellet ouzh ar pennad Abousir Kavout a reer seizh piramidenn en dachenn-se, a dalvezas da vered-veur bennañ ar faraoned e-pad ar pempvet tierniezh. Disteroc'h eo perzh mat piramidennoù Abousir evit hini piramidennoù ar pevare tierniezh. Diskouez a ra marteze un digresk e galloud ar faraoned pe un ekonomiezh gwanoc'h. Bihanoc'h int evit ar re a oa bet savet diagent, ha savet int bet gant maen-raz lec'hel, izel o c'halite.\nAn teir firamidenn vrasañ eo re Niouserre (zo ivez an hini zo er stad wellañ), Neferirkare Kakai ha Sahoure. Kavout a reer ivez eno Piramidenn ziglok Neferefre. Holl ar piramidennoù brasañ en Abousir a oa savet e stumm piramidenoù dereziek. Soñjal a reer e oa savet an hini vrasañ anezhe, Piramidenn Neferirkare Kakai, e stumm ur biramidenn dereziek, dezhi 70 metrad uhelder, hag a oa kempennet diwezhatoc'h e piramidenn "wirion" o leuniañ ar pazennoù gant pezhioù mañsonerezh.\nPiramidenn derezek Djoser\nE-mesk ar piramidennoù bras zo eno emañ Piramidenn dereziek Djoser, a seller outi peurliesañ evel ar framm savadur koshañ er bed da vezañ bet savet gant mein aozet, Piramidenn Merikare, Piramidenn Ouserkaf ha Piramidenn Teti. E Sakkara emañ ivez Piramidenn Ounas, gant unan eus ar chaoserioù piramidennoù zo bet dalc'het er stad wellañ en Egipt. Houmañ zo bet renet enni unan eus an esaeoù koshañ da adaozañ ur savadur, renet gant unan eus mibien Ramses II. Gallout a reer gwelet ivez ar biramidenn dereziek diglok savet evit warlerc'hiad Djoser, Sec'hemc'het, anvet ar "biramidenn douaret". Soñjal a ra an arkeologourien e vije bet brasoc'h evit hini Djoser, ma vije bet echuet.\nEr su d'ar strollad piramidennoù pennañ ez eus ur strollad all, savet diwezhatoc'h, ennañ piramidennoù bihanoc'h, en o mesk re Isesi, Pepi Iañ, Merenre, Ibi, Pepi II ha Chepseskaf. Emañ ar pep brasañ en ur stad fall.\nPiramidenn ruz Sneferou\nAn hini bouezusañ eus tachennoù piramidennoù Egipt a-bezh eo houmañ estroc'h evit Gizah ha Sakkara. Betek 1996 ne c'halled ket mont da welet an dachenn-se abalamour ma oa war un dachenn eus an arme ha dre-se ne oa ket anavet e diavaez metoù an arkeologourien.\nPiramidenn Sneferou, er su, anvet peurliesañ ar biramidenn gamm a oa bet, war a greder, ar c'hentañ esae (pe an eil, hervez lod) evit sevel ur biramidenn gant kostezioù levn. Er c'heñver-se o doa graet berzh en un doare diglok. Chom a ra ar biramidenn nemeti en Egipt he deus dalc'het ul lodenn vras eus he gwiskad mein-raz, hag ez eo ar skouer wellañ eus doare skedus a oa hini an holl biramidennoù en o stad orin. Ar biramidenn ruz savet er memes lec'h gant Sneferou a oa peurechuet diwezhatoc'h gant berzh hag ez eo ar c'hentañ piramidenn gant kostezioù levnet gwirion. Daoust ma n'eo ket gwall anavet ez eo an trede piramidenn vrasañ en Egipt, goude piramidennoù C'houfou ja C'hafre e Gizah. E Dahshour emañ ivez piramidenn zu Amenemhet III.\nEr su da Zahshour e oa implijet an dachenn-se e-doug ar "C'hentañ marevezh etre" gant meur a faraon a savas o firamidennoù e brikennoù fank. Hiziv, ar savadurioù-se zo dianav eus ar pep brasañ ha dister-kenañ da welet.\nDismantroù Piramidenn Amenemhet Iañ e Lisht\nAnavout a reer div biramidenn vras zo bet savet e Lisht, hini Amenemhet Iañ hag hini e vab, Senousret Iañ. Gronnet eo an hini diwezhañ gant dismantroù dek piramidenn bihanoc'h. Unan anezhe zo anavezet evel hini kenderv Amenemhet, C'haba II.\nEmañ an dachenn-se e trowardroioù oaziz Fayyoum, e-kreiz etre Dahshour ha Meidoum, ha war-dro 100 kilometrad e su Kaero. Soñjal a reer emañ tost eus kêr gozh Itjtawy (ne anavezer ket al lec'h resis ma oa), a dalvezas da gêrbenn da Henegipt e-pad an XIIvet tierniezh .\nEmañ piramidenn Sneferou e Meidoum. Chom a ra kreiz ar framm, gronnet gant un duchennad atredoù a ya dielrc'hioù ar gwiskad maen-raz d'he ober.\nPiramidenn Meidoum zo unan eus an teir a oa savet e-pad ren Snefrou, ha krediñ a ra lod e oa bet loc'het gant tad ha diagentad ar faraon, Houni. Koulskoude n'eo ket gwall wirheñvel, rak ne gaver ket en anv en dismantroù. Arkeologourien zo a laka ivez e vije bet piramidenn Meidoum ar c'hentañ esae difrouezh da sevel ur biramidenn "wirion" he c'hostezioù levn.\nKouezhañ a reas ar biramidenn en he foull en henamzer, hag hiziv ne chom ket en he sav ken lodennoù kreiz he diabarzh dereziek, ar pezh a ro dezhi neuz iskis un tour ez eo an hini nemeti da gaout e-mesk piramidennoù Egipt. An duchenn a oa savet ar biramidenn warni n'eo ket naturel. Savet eo bet diwar an dilerc'hioù eus gwiskad ar biramidenn pa gouezhjont d'an traoñ.\nPiramidenn Amenemhet III e Hawarra\nAmenemhet III a oa an diwezhañ rener galloudus eus an XIIvet tierniezh, hag ar biramidenn a savas e Hawarra, e-tal Faiyoum, a vije bet savet, war a greder, goude an hini a anver ar "biramidenn zu" savet gant ar memes rener e Dahshour. Soñjal a reer ez eo piramidenn Hawarra a vije bet bez Amenemhet a-benn ar fin.\nPiramidenn Senousret II. Gallout a reer gwelet fraezh diazez naturel ar biramidenn dindan stumm ar gwiskad melen en traoñ.\nPiramidenn Senousret II en el-Lahoun eo ar bez roueel e stumm ur biramidenn a oa savet ar pellañ e su en Egipt. Bihanaat a reas e saverien ar c'hementad labour ret d'he sevel gant finesa oc'h implij ur grugell maen-raz 12 metrad da ziazez d'ar savadur.\n↑ The Great Pyramid of Khufu. dastumet e miz Ebrel, 2005. "The Great Pyramid of Khufu is the largest pyramid in Egypt and was the tallest man-made structure in the world until 1888."\n↑ Michael Ritter (2003) "Dating the Pyramids". dastumet e miz Ebrel 2005\n↑ "Burial customs: mastabas". University College London (2001) Dastumet e miz Ebrel 2005\n↑  Burial customs in Early Dynastic Egypt. University College London (2001). Dastumet e miz Ebrel 2005\n↑ Jimmy Dunn, "Imhotep, Doctor, Architect, High Priest, Scribe and Vizier to King Djoser". Retrieved April 24, 2005\n↑ The Pyramids: "Resurrection Machines". (Houghton Mifflin College), 2005\n↑ Hidden History of Egypt (The Discovery Channel (2002-2004)) dastumet d'an 13 a viz ebrel 2005\n↑ miz Here 2007\n↑ Ritter, 2003\n↑ James P. Allen ha Peter Der Manuelian, The Ancient Egyptian Pyramid Texts (Writings from the Ancient World, Nnn 23), Brill Academic, 2005, ISBN 978-90-04-13777-6\nPiramidennoù an henimpalaeriezh en Egipt - Aldokkan\nPyramids of Egypt – Lec'hienn savet gant un amatour arkeologiezh egiptat gant poltredoù piramidennoù niverus.\nAncient Authors – Lec'hienn gant deskrivadennoù eus "milhendall" piramidenn Amenemhet III en el-Lahun gant skrivagnierien eus an Henamzer.\nAncient Egyptian History, istor Henegipt\nANCIENT EGYPT - History & Chronology – Ul lec'hienn a zeskriv ar piramidennoù brasañ en Henegipt hag e Nubia (Soudan).\nwww.great-pyramid.info – Poltredoù ha titouroù diwar ar piramidennoù.\nPiramidennoù Gizeh, skeudennoù dre loarell (Wikimapia - Google maps)\nAdtapet diwar « https://br.wikipedia.org/w/index.php?title=Piramidenn_(Egipt)&oldid=1861329 »


Sioux Falls (distaget: [ˌsuː ˈfɔːlz]), íŋyaŋ okábleča otȟúŋwahe e lakotaeg, eo kêr vrasañ stad South Dakota e Stadoù-Unanet Amerika. Bez' e oa 153 888 a annezidi e 2010 hag a vras e vefe 183 200 anneziad e 2018. Krouet eo bet anv Sioux Falls en ur mod ofisiel e 1856.\nKreiz kêr Sioux Falls'\nIstor Sioux Falls a zo liammet gant lammoù-dour Big Sioux. Al lammoù-dour a oa bet krouet e-tro 14 000 bloaz e-pad ar marevezh skornek ziwezhañ. Ergerzherien ha beajourien gall o devoa gweladennet al lec'h e penn kentañ an XVIIIvet kantved. Ar c'hentañ gweladenn (gant mammennoù) gant Amerikaned ( gant hendadoù europat) a voe gant Philander Prescott, hag a gouskad eno un nozvezh e-kichen al lamm-dour e miz Kerzu 1832. Ar Chabiten James Allen a oa bet penn un ergerzadenn vilourel e Fort Des Moines e 1844. Jacob Ferris en devoa diskrivet al lammoù-dour en e levr embannet e 1856 anvet "The States and Territories of the Great West".\nNorzhiwerzhon An Srath Bán\nAdtapet diwar « https://br.wikipedia.org/w/index.php?title=Sioux_Falls&oldid=1814238 »\nDernière modification le 10 Kzu 2018, à 10:38\nKemmoù diwezhañ degaset d'ar bajenn-mañ d'an 10 Kzu 2018, da 10:38.


Efesios 3 CCO - Mɨ˜ caguiaˊ Paaˉ júuˆ quiáˈˉ - Bible Gateway\nEfesios 3 Chinanteco de Comaltepec (CCO)\nMɨ˜ caguiaˊ Paaˉ júuˆ quiáˈˉ Dseaˋ Jmáangˉ jee˜ dseaˋ i̱ jaˋ lɨ́ɨngˊ dseaˋ Israel\n3 Jnea˜ Paaˉ, jo̱ sɨjnɨ́ɨnˇn fɨˊ la lana dsʉˈ uíiˈ˜ e guiaaˉ júuˆ quiáˈˉ Dseaˋ Jmáangˉ jee˜ ˈnʉ́ˈˋ, dseaˋ jaˋ lɨ́ɨngˊnaˈ dseaˋ Israel. 2 Co̱ˈ nɨñíbˆ ˈnʉ́ˈˋ e eáamˊ guiúngˉ Fidiéeˇ có̱o̱ˈ˜ jnea˜ nañiˊ faˈ jaˋ catɨ́ɨnˉn, jo̱baˈ nɨcacuøˈrˊ jnea˜ e ta˜ la e laco̱ˈ niˈuíingˉ guiʉ́ˉ quíiˉnaˈ. 3 Dsʉco̱ˈ Fidiéeˇ cajméerˋ e ñiiˉ jaléˈˋ e calɨˈiiñ˜ e nilɨneeˈˉ jéengˊguɨ e nijmérˉ jee˜ jaléngˈˋ dseaˋ e jaˋ mɨˊ ñiˊ dseaˋ jéengˊguɨ. Jo̱guɨ Fidiéeˇ nɨcacuøˈrˊ jnea˜ e calɨñiiˉ lɨ́ˈˆ laco̱ˈguɨ e nɨcajméeˈ˜e capíˈˆ fɨˊ ni˜ jiˋ quiéˉe e nɨcasɨ́ɨnˉn quíiˉnaˈ. 4 Jo̱ mɨ˜ niˈɨ́ˆnaˈ e jiˋ do, jo̱baˈ nilɨñíˆnaˈ e nɨñibˋ jnea˜ lají̱i̱ˈ˜ e calɨˈiing˜ Fidiéeˇ jmérˉ laˈeáangˊ có̱o̱ˈ˜ Dseaˋ Jmáangˉ e jaˋ mɨˊ ñiˊ dseaˋ jéengˊguɨ. 5 Co̱ˈ lají̱i̱ˈ˜ e quiáˈˉ Fidiéeˇ e jaˋ mɨˊ calɨñiˊ dseaˋ jéengˊguɨ do, lanaguɨ nɨcacuøˈˊ Fidiéeˇ jneaˈˆ, dseaˋ lɨ́ɨˊnaaˈ dseaˋ apóoˆ quiáˈˉ Dseaˋ Jmáangˉ, e ngángˈˋnaaˈ co̱lɨɨng˜guɨ có̱o̱ˈ˜ i̱ dseaˋ quiáˈrˉ i̱ jmóoˋ ta˜ féˈˋ cuaiñ˜ quiáˈrˉ cajo̱. Jo̱ cajméerˋ lajo̱ laˈeáangˊ có̱o̱ˈ˜ Jmɨguíˋ quiáˈˉbre. 6 Jo̱ e nab e jaˋ calɨñiˊ dseaˋ jéengˊ do e laˈeáangˊ e jáˈˉ lɨ́ɨngˋ ˈnʉ́ˈˋ có̱o̱ˈ˜guɨ jaléngˈˋguɨ dseaˋ i̱ jaˋ lɨ́ɨngˊ dseaˋ Israel e júuˆ quiáˈˉ Fidiéeˇ e quiáˈˉ jial laangˋ dseaˋ jee˜ dseeˉ quiáˈrˉ laˈeáangˊ có̱o̱ˈ˜ Dseaˋ Jmáangˉ, jo̱baˈ jaléngˈˋ ˈnʉ́ˈˋ, dseaˋ quiáˈˉ Fidiéebˇ nɨlɨ́ɨngˊnaˈ laco̱ˈguɨ jneaˈˆ, dseaˋ lɨ́ɨˊnaaˈ dseaˋ Israel. Jo̱guɨ co̱o̱bˋ ˈléˈˋ nɨlɨ́ɨˊnaaˈ lajeeˇ lajaléˈˋnaaˈ do, jo̱guɨ catɨ́ɨmˉbaaˈ e niˈíingˈ˜naaˈ conrøøˋ lají̱i̱ˈ˜ e sɨjeengˇnaaˈ quiáˈˉ Fidiéeˇ lɨ́ˈˆ laco̱ˈguɨ jí̱i̱ˈ˜ júuˆ e nɨcacuøˈˊ Dseaˋ Jmáangˉ jneaa˜aaˈ.\n7 Jo̱ co̱ˈ eáamˊ guiúngˉ Fidiéeˇ có̱o̱ˈ˜ jnea˜ nañiˊ faˈ jaˋ catɨ́ɨnˉn, jo̱baˈ cacuøˈrˊ jnea˜ ta˜ e guiaaˉ e júuˆ jo̱. Jo̱guɨ laˈeáangˊ có̱o̱ˈ˜ e laniingˉ ˈgøiñˈˊ do, jo̱baˈ nɨcuǿømˋ jmee˜e e ta˜ jo̱. 8 Jo̱ jnea˜ jaˋ catɨ́ɨnˉn jí̱i̱ˈ˜ capíˈˆ e niˈíinˈ˜n e ta˜ jo̱ jee˜ jaléngˈˋ dseaˋ quiáˈˉ Fidiéeˇ. Dsʉˈ laˈeáangˊ e guiúmˉ Fidiéeˇ có̱o̱ˈ˜ jnea˜ e jí̱i̱ˈ˜ jaˋ catɨ́ɨnˉn, jo̱baˈ cacuøˈrˊ jnea˜ ta˜ e guiaaˉ júuˆ quiáˈˉ Dseaˋ Jmáangˉ jee˜ jaléngˈˋ dseaˋ i̱ jaˋ lɨ́ɨngˊ dseaˋ Israel, jaléˈˋ e jloˈˆ niguoˈˆ e ˈgøngˈˊ eáangˊ quiáˈˉ Fíiˋnaaˈ Dseaˋ Jmáangˉ e jí̱i̱ˈ˜ jaˋ quɨ́ɨˈ˜naaˈ jmɨɨ˜ ningángˈˋnaaˈ jial lɨ́ɨˊ. 9 Jo̱guɨ nɨcacuøˈˊ Fidiéeˇ jnea˜ cajo̱ e nijmee˜e e nilɨñiˊ dseaˋ lají̱i̱ˈ˜ e calɨˈiiñ˜ jmérˉ jee˜ ˈnʉ́ˈˋ, lɨ́ˈˆ lajaléngˈˋ ˈnʉ́ˈˋ, dseaˋ jaˋ lɨ́ɨngˊnaˈ dseaˋ Israel, e jaˋ mɨˊ ñiˊ dseaˋ lají̱i̱ˈ˜ malɨˈˋ, co̱ˈ jaˋ mɨˊ cajmijnéengˋ dseaˋ do e jo̱. Jo̱ íbˋ dseaˋ cajméerˋ jaléˈˋ e seaˋ fɨˊ laˈúngˉ fɨˊ jmɨgüíˋ. 10 Jo̱ uíiˈ˜ e nɨlɨ́ɨˊɨɨˈ co̱o̱ˋ ˈléˈˋ laˈóˈˋ jneaa˜aaˈ, dseaˋ lɨ́ɨˊɨɨˈ dseaˋ quiáˈˉ Dseaˋ Jmáangˉ, jo̱baˈ lanaguɨ jaléngˈˋ i̱ quɨ́ɨˈ˜ jmɨɨ˜ i̱ quiʉˈˊ ta˜ fɨˊ guiáˈˆ güíˋ có̱o̱ˈ˜guɨ jaléngˈˋ dseaˋ mogui˜ i̱ quiʉˈˊ ta˜ fɨˊ jo̱ cajo̱ nilɨñirˊ e jmiguiʉˊ íimˈ˜ tíiˊ tɨɨngˋ Fidiéeˇ jmóorˋ lɨ́ˈˆ laco̱ˈguɨ jí̱i̱ˈ˜ guiʉ́ˉ e guiarˊ. 11 Jo̱ Fidiéeˇbingˈ cajméeˋ jaléˈˋ e jo̱ lɨ́ˈˆ laco̱ˈ ɨˊ dsíirˊ malɨɨ˜guɨ eáangˊ e nijmérˉ, lají̱i̱ˈ˜ mɨ˜ nʉ́ˈˉguɨ e nitɨro̱o̱ˇ jmɨgüíˋ. Jo̱ e jo̱ calɨti˜ quiáˈˉ Fidiéeˇ laˈeáangˊ có̱o̱ˈ˜ Fíiˋnaaˈ Dseaˋ Jmáangˉ. 12 Jo̱ co̱ˈ dseaˋ quiáˈˉ Dseaˋ Jmáangˉ nɨlɨ́ɨˊnaaˈ, jo̱guɨ laˈeáangˊ e nɨcajáangˈ˜ yee˜naaˈ fɨˊ jaguórˋ, jo̱baˈ nɨcuǿømˋ sɨɨ˜naaˈ có̱o̱ˈ˜ Fidiéeˇ, jo̱guɨ nɨsɨtaˇ dsiˋnaaˈ cajo̱ e dseángˈˉ ninúˉbre júuˆ quíˉiiˈ. 13 Jo̱baˈ mɨ́ɨˈ˜ɨ ˈnʉ́ˈˋ e jaˋ jmɨtúngˉ óoˊnaˈ uii˜ quiáˈˉ jaléˈˋ iihuɨ́ɨˊ e íingˈ˜ jnea˜ uíiˈ˜ ˈnʉ́ˈˋ, dsʉˈ íinˈ˜n e iihuɨ́ɨˊ la e lɨ́ˈˆ laco̱ˈ nidsijéeˊ guiʉ́ˉ quíiˉnaˈ.\nMɨ˜ camɨˈˊ Paaˉ Fidiéeˇ uii˜ quiáˈˉ dseaˋ seengˋ fɨˊ Éfeso\n14 Jo̱ uii˜ quiáˈˉ jaléˈˋ e jo̱ nisíˈˆi uǿˉ jniiˉ fɨˊ quiniˇ Tiquíˆiiˈ Fidiéeˇ. 15 Jo̱ íˋbingˈ lɨ́ɨngˊ Tiquiáˈˆ jaléngˈˋ dseaˋ jmɨgüíˋ có̱o̱ˈ˜guɨ jaléngˈˋ dseaˋ i̱ nɨneáangˊ fɨˊ ñifɨ́ˉ. 16 Jo̱guɨ mɨ́ɨˈ˜ɨ Tiquíˆiiˈ Fidiéeˇ e laˈeáangˊ có̱o̱ˈ˜ Jmɨguíˋ quiáˈrˉ nicuǿˈrˉ ˈnʉ́ˈˋ güeaˈˆ ˈgøngˈˊ quiáˈrˉ e laco̱ˈ nijmɨcó̱o̱ˈ˜ quíiˉnaˈ, co̱ˈ jí̱i̱ˈ˜ íbˋ dseaˋ i̱ seaˋ quiáˈˉ jaléˈˋ e jloˈˆ jo̱guɨ niguoˈˆ e jí̱i̱ˈ˜ jaˋ tó̱o̱ˋ jmɨɨ˜ niguiáˋ. 17 Jo̱ mɨˋbɨ́ɨ e contøøngˉ guiing˜ áaˊnaˈ Dseaˋ Jmáangˉ laˈeáangˊ e nɨcajáangˈ˜ yaang˜naˈ fɨˊ jaguórˋ. Jo̱ mɨ́ɨˈ˜bɨ́ɨr cajo̱ e laˈeáangˊ e eáamˊ ˈneáangˋ Fidiéeˇ ˈnʉ́ˈˋ, jo̱baˈ ˈnʉ́ˈˋ eáamˊ nilɨˈneáangˋnaˈ dseaˋ do cajo̱, jo̱ jaˋ jmɨtúngˆ áaˊnaˈ lají̱i̱ˈ˜ fɨˊ nɨteáangˉnaˈ. 18 Jo̱ mɨ́ɨˈ˜bɨ́ɨr cajo̱ e ningángˈˋ ˈnʉ́ˈˋ røøˋ co̱lɨɨng˜ có̱o̱ˈ˜ jaléngˈˋguɨ jneaˈˆ, dseaˋ lɨ́ɨˊɨɨˈ dseaˋ quiáˈˉ Dseaˋ Jmáangˉ, jial tíiˊ laniingˉ e ˈneáangˋ Dseaˋ Jmáangˉ jneaa˜aaˈ. 19 Jo̱ mɨ́ɨˈ˜bɨ́ɨ Tiquíˆnaaˈ cajo̱ e nilɨñíˆguɨˈ dseángˈˉ røøˋ jial tíiˊ laniingˉ ˈneáangˋ Dseaˋ Jmáangˉ ˈnʉ́ˈˋ, nañiˊ faˈ jí̱i̱ˈ˜ jaangˋ dseaˋ jaˋ quɨ́ɨˈr˜ jmɨɨ˜ dseángˈˉ e ningáiñˈˋ. Co̱ˈ song nɨñíˆbaˈ lajo̱, jo̱baˈ seabˋ la dsíingˋ quíiˉnaˈ laco̱ˈguɨ la dsíingˋ e seaˋ quiáˈˉ Fidiéeˇ ˈñiaˈrˊ.\n20 Jo̱ güɨlɨfémˈˊ Fíiˋnaaˈ Fidiéeˇ, i̱ dseaˋ i̱ tɨɨngˋ jmóoˋ e jmiguiʉˊguɨ laco̱ˈguɨ jí̱i̱ˈ˜ e ɨˊ dsiˋnaaˈ o̱si e mɨ́ɨˈ˜naaˈr é, jo̱ e jo̱ jmóorˋ laˈeáangˊ có̱o̱ˈ˜ bíˋ quiáˈrˉ e jmɨcó̱o̱ˈ˜ jneaa˜aaˈ quiáˈˉ jaléˈˋ e jmooˉnaaˈ do. 21 Jo̱ majmifémˈˊbaaˈ Fidiéeˇ contøøngˉ jo̱guɨ lata˜ jaléngˈˋ jneaa˜aaˈ, dseaˋ lɨ́ɨˊnaaˈ dseaˋ quiáˈˉ Dseaˋ Jmáangˉ.


Paper, paperoù ha paperoùigoù Anjela – Soaz an Tieg - Anjela Duval\nKement tamm paper mat da vezañ skrivet warnañ a veze arboellet gant Anjela. N’eo ket hi a vije bet gwelet o teurel un tamm bara kuit ha kenkoulz all an diste- rañ paper gwenn a dalveze bara evit he skritur. Er skol e tape ar vugale ar pleg da espern paper ha kaieroù. Kaieroù brouilhoñs a veze roet deomp goude bezañ bet desket skrivañ war un ardoazenn. Ha war ar c’haieroù-se e rankemp skrivañ gant ur c’hreion du betek war ar varzenn ha goude-se adskrivañ gant ur bluenn e liv violet un eil gwech ken e veze toullet ar paper a-wechoù ! Hag echu ganeoc’h ho kaier e oa ret e ziskouez d’ar seurez. Evit deskiñ gwriat e oa heñvel, ret ’oa implij an disterañ tamm neud div pe deir gwech ken e vezec’h dalc’hmat o lakaat an neudenn e toull an nadoz.\nBrouilhoñs Anjela ’oa n’eus forzh petore tamm paper, gouleier lizhiri peurvuiañ. Levr Tad-Kozh Roperz-Huon a zo bet skrivet war eizh kaier skol. Skrivañ a rae war ar bajenn dehoù o lezel ar bajenn gleiz e gwenn, mat evit peurglokaat he skrid diouzh an ezhomm, pe diouzh ret evit difaziañ. Met ar pep bravañ graet gant Anjela e oa kas hetoù d’he mignoned war follennoù paper pleget e pevar alies ha peget warne raden, bleunioù pe delioù bet kutuilhet ganti. Paperoù all a veze c’hoazh e ti Anjela : paperoù bruderezh ’oa ar re-se. Hiniennoù a veze peget pe staget war ar speurenn goad a veze e pep ti war ar maez o tispartiañ ar pezh annez. Gwelet a raed evel-se « bevañ ha labourat er vro », Breuriezh Sant Erwan o kinnig adkempenn ur chapel, KEAV evit deskiñ ar yezh, Diwan, Skol Ober, « hep brezhoneg Breizh ebet » ha meur a dra all…\nUn deiz bennak, Anjela aet faezh hag og gant al « laeron-amzer » hag ar « saverien o fri », em eus lennet en ur vont tre en ti : « N’entrez pas, ici virus autonomiste ». Un Dregeriadez e oa, c’hwi ’oar mat…\nLannuon, d’an 12 a viz Gouere 1999